text:
Республика Президенты иң яҡшы ауыл эшсәндәрен бүләкләне
Бөгөн Республика Йортонда БР Президенты Мортаза Рәхимов ауыл эшсәндәрен – хужалыҡ етәкселәрен, механизаторҙарҙы, инженерҙарҙы, һыйыр һауыусыларҙы, агроном һәм зоотехниктарҙы – юғары дәүләт наградалары менән бүләкләне.
– Ауыл хужалығы һәм эшкәртеү сәнәғәте хеҙмәткәрҙәре көнөн мин төп байрамдарҙан иҫәпләйем,– тине республика башлығы,– Мин һеҙгә намыҫлы хеҙмәтегеҙ өсөн ысын күңелдән рәхмәт белдерәм.
Йыл ҡатмарлы булды,әммә ҡыйынлыҡтарға ҡармаҫтан,ауыл хужалығы етештереүселәре яҡшы һөҙөмтәләргә иреште,тип билдәләне ул. Күп күрһәткестәр былтырғы йыл кимәленә яҡын.
Был көндө Ордендарға, Хөрмәт грамоталарына, отличие билдәләренә һәм маҡтаулы исемдәргә 95 ауыл хужалығы хеҙмәткәрҙәре лайыҡ булды. Ете производство коллективы һәм бер ауыл хакимиәте БР Президентының Рәхмәт хаты менән бүләкләнде.
Стәрлетамаҡ районының “Рощинский совхозы” дәүләт унитар ауыл хужалығы предприятиеһы директоры Әнүәр Абдрафиҡов “Башҡортостан Республикаһы алдындағы хеҙмәттәре өсөн” ордены менән бүләкләнде. Ул етәкләгән ауыл хужалығы предприятиеһын тулы хоҡуҡ менән өлгөлө тип атарға була. Бында етештерелгән сеймал ошонда уҡ эшкәртелә лә. Киләсәктә “Рощинский совхозы” тулы циклға эйә күп профилле предприятиеға әүерелергә тейеш. Августта совхозда ит комбинаты эшләй башланы. Мортаза Рәхимов предприятие етәкесеһенә намыҫлы хеҙмәтен таныуын белдерҙе, ә Әнүәр Абдрафиҡов, үҙ сиратында, республика башлығына хужалыҡҡа финанс ярҙам күрһәткәне өсөн рәхмәт әйтте. Әйткәндәй, матди ярҙам тос булды. Ит эшкәртеүҙе ойоштороу өсөн генә төбәк ҡаҙнаһынан дөйөм сығымдар 150 миллион тәшкил иткән ваҡытта 102 миллион һум күсерелде.
Дыуан районы “Ярославка” ауыл хужалығы етештереү кооперативының 1-се бригадаһы тракторсыһы Павел Игишев Халыҡтар дуҫлығы ордены менән наградланды.
“Башҡортостан Республикаһында фиҙаҡәр хеҙмәте өсөн” отличие билдәһе менән алты хеҙмәткәр бүләкләнде. Уларҙың береһе – “Ергән машина – технологик станцияһы” асыҡ акционерҙар йәмғиәтенең М.Горький участкаһы тракторсы –машинисы Латиф Әбдүшев. МТЗ-80 тракторы менән ул 25 йыл идара итә һәм үҙенең тоғро “тимер” аты менән айырылғыһы килмәй.
– Сирек быуат эсендә өйрәнеп тә киткәнмен, – ти ул. – Был трактор менән туғанлашып бөттөк инде, сәсеү ваҡытында көнөнә 35 гектар үтә торғайным. Эҫе булыуға ҡарамай, көнөн дә, төнөн дә эшләнем. Сит илдән ҡайтарылған техникаға күсеп ултырырға тәҡдим итһәләр ҙә, үҙемдең машинамды йәлләйем. Техника станцияла заманса хәҙер.
Туймазы районының “Үҫән” ауыл хужалығы етештереү кооперативының машина менән һауыу операторы Райхана Бикбаева ауыл хужалығы предприятиеһында 30 йыл эшләй. Эшен ярата, шуға ла киләсәк пенсия тураһында уйламай ҙа: һаулыҡ булһа, үҙенең һәүкәштәрен ташламаясаҡ.
– Йәш саҡта ауыр ине ул, иртәнге сәғәт биштән тороуы еңел түгел,– ти ул.–Һуңынан өйрәнеп киттем, еңелерәк була башланы. Коллектив татыу, берҙәм, матур итеп эшләргә генә ҡала.
Башҡортостан Республикаһының Почет грамотаһы менән 40 эшсән, тағы ла 43 хеҙмәт уңғаны “Башҡортостан Республикаһының атҡаҙанған ауыл хужалығы хеҙмәткәре” исеменә лайыҡ булды.


c: text/html

text:
Фото:
БР Президенты Туймазыла баҙарҙағы һәм магазиндарҙағы хаҡтарҙы сағыштырҙы
Фото:
Башҡортостан Президенты Рөстәм Хәмитов эш сәфәре менәнТуймазыла булғанда ауыл хужалығы баҙарындағы хаҡтарҙы ҡала супермаркеттарының береһендәге хаҡтар менән сағыштырҙы. Тәү ҡарашҡа сағыштырыу баҙар файҙаһына кеүек. Магазинда картуф 48 һум торһа, баҙарҙа ул 40 һумға һатыла. Магазинда бер килограмм ҡыяр 90 һум тора, баҙарҙа – 90-110 һум. Икмәктең хаҡы магазинда 12 һумдан 16 һумға тиклем. Уны Октябрьскийҙан, Туймазы һәм Өфө икмәк комбинаттарынан алып киләләр. Һөт баҙарҙа арзаныраҡ. Ит баҙарҙа 170 һум тора.
Рөстәм Хәмитов һатыуға сығарылған продукцияның ҡайҙан килтерелеүен һораны. Һуғанды баҙарға нигеҙҙә Иглин, Шишмә райондарынан, ҡыярҙы Туймазы районынан, ә картуфты Израилдән алып килеүҙәре асыҡланды.

robotstxt: allowed

filter: keep


text:
Башҡортостанда һаулыҡ һаҡлау министры вазифаһын ваҡытлыса башҡарыусы тәғәйенләнде
Башҡортостан Президенты Рөстәм Хәмитов Георгий Шебаевты үҙ теләге буйынса һаулыҡ һаҡлау министры вазифаһынан бушатты. Министр вазифаһын башҡарыу бурысы республика һаулыҡ һаҡлау министрының беренсе урынбаҫары Александр Афанасьевҡа йөкмәтелде, тип хәбәр итә Башҡортостан Хөкүмәте сайты.
Ҡыҫҡаса биографик белешмә:
Александр Александрович Афанасьев 1954 йылда Калининградта тыуған. Башҡорт дәүләт медицина институтын тамамлаған. Медицина фәндәре кандидаты.
1977-1983 йылдарҙа – Ғ.Ғ.Ҡыуатов исемендәге Республика клиник дауаханаһы акушер-гинеколог табибы.
1983-1985 йылдарҙа – Өфө ҡалаһының 4-се клиник балалар табыу йорто акушер-гинеколог табибы.
1985-2000 йылдарҙа – Башҡорт Дәүләт медицина институтының акушерлыҡ һәм гинекология кафедраһы ассистенты, доценты (һуңынан – университетта).
2000-2012 йылдарҙа – Башҡортостан Республикаһы Һаулыҡ һаҡлау министрлығының баш акушер-гинекологы.
2012 йылдан әлегә тиклем – Башҡортостан Республикаһы Һаулыҡ һаҡлау министрының беренсе урынбаҫары.


text:
Башҡортостанда журналистар өсөн вакансиялар буйынса мәғлүмәттәр базаһы булдырылаФото: Олег Яровиков
Башҡортостанда журналистар өсөн вакансиялар буйынса мәғлүмәттәр базаһы булдырыла
Башҡортостанда журналистар өсөн вакансиялар буйынса мәғлүмәттәр базаһы булдырылаФото: Олег Яровиков
ӨФӨ, 2015 йыл, 29 апрель. /«Башинформ» мәғлүмәт агентлығы, Розалиә Вәлиева/.
Башҡортостанда төбәктең бөтә киң мәғлүмәт саралары редакциялары индерелгән мәғлүмәт системаһы булдырыла. Шулай уҡ журналистар өсөн вакансиялар буйынса мәғлүмәттәр базаһы әҙерләнә. Был хаҡта республиканың Матбуғат һәм киң мәғлүмәт саралары агентлығы етәксеһе Борис Мелкоедов 29 апрелдә Өфөлә үткән ведомство коллегияһының киңәйтелгән ултырышында хәбәр итте.
— 2015 йылдың 1 ғинуарына тармаҡта рәсми эшләүселәр 3,7 мең кеше тәшкил итте, — тип һөйләне Борис Мелкоедов. — Уларҙың 1873-ө — гәзит-журнал редакциялары, 797-һе — «Башҡортостан» ТРК ДУП-һы, 874-е — район һәм республика типография-нәшриәттәре, 166-һы — редакция-нәшриәт комплексы составындағы типография, 21-е — республиканың Матбуғат архивы хеҙмәткәрҙәре.
2014 йыл йомғаҡтары буйынса тармаҡта хеҙмәт өсөн уртаса айлыҡ түләү хаҡы 20,7 мең тәшкил иткән. 2013 йыл менән сағыштырғанда, эш хаҡының 10 процентҡа артыуы билдәләнгән. Матбуғат агентлығы етәксеһе билдәләүенсә, штатты оптималләштереү иҫәбенә ведомство ҡарамағындағы предприятие һәм учреждение хеҙмәткәрҙәренең эш хаҡын күтәреүгә өлгәшелгән. 2014 йылдағы оптималләштереү йомғаҡтары буйынса хеҙмәткәрҙәрҙең һаны 2013 йыл менән сағыштырғанда ете процентҡа ҡыҫҡартылды. Ведомство ҡарамағындағы предприятие хеҙмәткәрҙәренең уртаса йәше — 45. Етәкселәрҙең 19 проценты пенсия йәшенә еткән.
Борис Мелкоедов әйтеүенсә, йәш белгестәрҙе йәлеп итеүгә, кадрҙар әҙерләү, уларҙың квалификацияһын күтәреү системаһын камиллаштырыуға ихтыяж бар. Шуның менән бергә кадрҙар менән эшләүҙең бөтә өлкәләренә лә мәғлүмәт технологияларын индереү персонал менән идара итеүҙең заманса системаһын булдырыуҙа мөһим фактор булып тора. Тармаҡ сиктәрендә һөҙөмтәле идара итеү ҡарарҙарын ҡабул итеү өсөн барлыҡ ихтыяждарҙы ҡәнәғәтләндереүсе берҙәм мәғлүмәт системаһы эшләргә тейеш.


text:
Фото:
2014 йылда Сочиҙа үтәсәк Олимпиаданы күреп, ишетеп һәм тойоп буласаҡ
Фото:
Кесе йома, 26 апрелдә, Сочиҙа үткән I Рәсәй спорт журналистары форумы эшен өс секция майҙансығында дауам итте.
Беренсе секцияла ҡатнашыусылар Рәсәй Хоккей федерацияһының презентацияһы менән танышты, унда 1992 йылғы олимпия чемпионы Вячеслав Буцаев саҡырылды. Әлбиттә, Рәсәй Сочиҙа үтәсәк Уйындарға ҙур өмөттәр бағлай – ил олимпия «алтынын» һағынып көтә.
Икенсе секцияла РИА Новости агентлығының Корпоратив уҡыу үҙәге етәксеһе Олег Щедров журналистар өсөн оҫталыҡ дәресен үткәрҙе.
Шулай уҡ был секцияла Рәсәй биатлонсылары союзы исеменән уның вице-президенты Вадим Мелихов сығыш яһаны. Был төрҙә Рәсәй 2014 йылда үтәсәк Олимпия уйындарында шулай уҡ еңеүҙәргә өлгәшә ала.
Вадим Иванович Рәсәй журналистарын арена менән таныштырҙы, тап шунда беҙ өмөттәр бағлаған спортсылар 2014 йылғы Олимпия уйындарының миҙалдар буйынса планын үтәргә ниәтләй.
Биатлон һәм саңғы уҙыштары өсөн тәғәйенләнгән был стадион «Лаура» тип атала. Төҙөлөш эштәре менән бер рәттән бында ярыштар ҙа үткәрелгән: ағымдағы йылдың февралендә биатлон буйынса Рәсәй кубогы ойошторолған. Мелихов стадиондың инфраструктураһы хаҡында һөйләне, проект буйынса ул иң юғары стандарттарға тап килергә тейеш. Стадион 4700 кешегә иҫәпләнгән.
Шулай уҡ секцияла аренаға илткән юлдар, Олимпиадала ҡатнашыуға илдәрҙән йүнәлтеләсәк квоталар мәсьәләләре ҡуҙғатылды.
— Биатлонды бөтә йөрәк менән яратыусылар уға шиғриәт күҙлеге аша ҡарарға, ә ҡайһы саҡта тик тыңларға ғына тейеш, — тине Вадим Мелехов. – Атыу тауышы ла төрлө була: спортсының сәпкә тейеү-теймәүен ишетеп, тойоп та була. Биатлонға ошо рәүешле «ҡарап» ҡарағыҙ.


text:
Фото:
Икмәк сифаты тикшерелә
Фото:
Сауҙа селтәрҙәребеҙ кәштәләрендә икмәк-булка изделиелары ассортименты йылдан-йыл арта. Ҡулланыусылар тәм сифаттарын лайыҡлы баһалаған икмәк-булка изделиеларының традицион төрҙәре бар. Яңыларын һатып алыусылар һәр ваҡыт һаҡ ҡына ҡабул итә, ә тәмләп ҡарағас инде беҙ йыш ҡына уларҙы һатып алған әйберҙәребеҙ исемлегенә индерәбеҙ.
Башҡортостан Республикаһы биләмәһендә һатылған икмәк-булка изделиеларының юғары сифатын тәьмин итеү өсөн БР Дәүләт аҙыҡ-түлек идаралығы “Икмәк һәм икмәк-булка изделиелары сифаты” ҡыҫҡа ваҡытлы программаһын әҙерләне.
Программаны тормошҡа ашырыу сиктәрендә БР Аҙыҡ-түлек идаралығы белгестәре сауҙа селтәрҙәрендә һәм Өфө баҙарҙарында икмәк-булка изделиелары өлгөләрен һайлап ала. Һайлап алған өлгөләрҙең сифатына һәм хәүефһеҙлегенә экспертиза бойондороҡһоҙ аккредитацияланған лабораторияла үткәрелә. “Икмәк һәм икмәк-булка изделиелары сифаты” программаһы буйынса икмәк бешереү продукцияһы өлгөләрен лаборатор тикшереү һөҙөмтәләре 26 февралдә 14 сәғәттә икмәк тармағы предприятиелары, сауҙа һәм киң мәғлүмәт саралары вәкилдәре менән кәңәшмәлә иғлан ителәсәк. Ул Башҡорт дәүләт аграр университетында аҙыҡ-түлек технологиялары факультетында үтәсәк.
Кәңәшмәнән һуң Башҡортостан Республикаһы етештереүселәренең икмәген һәм икмәк-булка изделиеларын тәмләп ҡарау үткәреләсәк.


text:
Фото:
Өфө балалар лагерҙарында ял итеүселәр күп
Фото:
Өфөнөң балалар сәләмәтләндереү лагерҙары республика фонында күпкә отошло күренә. Был турала бөгөн Өфө хакимиәтендә үткән кәңәшмәлә уның башлығы Павел Качкаев хәбәр итте.
— Дөйөм алғанда, Башҡортостан буйынса балалар сәләмәтләндереү лагерҙарын тултырыу менән хәл ярайһы уҡ көсөргәнешле, — тине ул. – Хәҙерге ваҡытта улар 40 процентҡа ғына тултырылған. Был фонда Өфөнөң йәйге сәләмәтләндереү балалар учреждениеларында хәл күпкә именерәк – бөгөн уларҙа бөтә урындар ҙа тиерлек алынған.
Павел Качкаев йыйылыусыларҙың иғтибарын ҡаланың хеҙмәт баҙарында күҙәтелгән ыңғай динамикаға йүнәлтте. Мәҫәлән, бөгөн Өфөлә 11,5 мең эшһеҙ теркәлгән, ә ҡала вакансиялары банкында 12,3 мең вакансия бар. Хеҙмәт баҙарында көсөргәнеш коэффициенты берҙән кәмерәк, ә теркәлгән эшһеҙлек кимәле – ике процент тирәһе.


text:
Республикала Баҡсасыларҙың йәмәғәт хәрәкәте ойошторолаФото: Олег Яровиков
Республикала Баҡсасыларҙың йәмәғәт хәрәкәте ойошторола
Республикала Баҡсасыларҙың йәмәғәт хәрәкәте ойошторолаФото: Олег Яровиков
ӨФӨ, 2016 йыл, 20 май. /«Башинформ» мәғлүмәт агентлығы, Ғәлиә Нәбиева/.
Башҡортостанда Баҡсасыларҙың йәмәғәт хәрәкәте ойошторола. 19 майҙа Өфөлә баҡсасылар берекмәһе вәкилдәренең беренсе съезында шундай ҡарар ҡабул ителде. Форумға баҡсасыларҙың 400-ҙән ашыу вәкиле килде. Съездың маҡсаты — тиҫтә йылдар буйынса баҡсасылыҡ өлкәһендә йыйылған мәсьәләләрҙе хәл итеү планын әҙерләү. Сараны «Берҙәм Рәсәй» партияһы ярҙамында «Рәсәй Баҡсасылар союзы» Дөйөм Рәсәй йәмәғәт ойошмаһының төбәк бүлексәһе ойошторҙо.
Делегаттар Баҡсасыларҙың йәмәғәт хәрәкәтен булдырырға һәм «Берҙәм Рәсәй» партияһы, «Рәсәй Баҡсасылар союзы» Дөйөм Рәсәй йәмәғәт ойошмаһының «Баҡсасы йорто — ғаилә терәге», «Уңышлы түтәл» проекттарын даими рәүештә ғәмәлгә ашырыуҙы дауам итергә хәл итте.
Съезд ҡарарына муниципалитет хакимиәттәренә үҫентеләр, орлоҡтар, баҡса инвентары, шулай уҡ ауыл хужалығы продукцияһын һатыу буйынса сауҙа майҙансыҡтары эшен ойоштороу тәҡдимдәре индерелде.
Республика баҡсасыларының II съезы 2017 йылдың апреленә билдәләнде.


text:
Мосолмандар өсөн мәнфәғәттәре буйынса танышыуҙар бюроһы
Башҡортостан Республикаһы мосолмандарының Диниә назараты эргәһендә мәнфәғәттәре буйынса танышыуҙар бюроһы ойошторолдо, тип хәбәр итте БР мосолмандары Диниә назаратының Йәштәр бүлеге етәксеһе Айнур Арыҫланов.
— Бындай бюро ойоштороп, беҙ, беренсе сиратта, йәштәрҙе йәлеп итеүгә иҫәп тоттоҡ, — тине ул. — Ислам динен тотоусы йәш кешеләр беҙгә килә, бер-береһе менән таныша, аралашыу өсөн дөйөм мәнфәғәттәр таба алһын өсөн.
БР мосолмандары Диниә назаратында йәштәр менән бындай эште бик мөһим тип иҫәпләйҙәр, сөнки хәҙер бик күп йәштәр наркомания, эскелек кеүек хәүефле социаль сирҙәр йоғонтоһона бирелгән бит.
— Беҙ республика уҡыу йорттарында, райондарында иҫкәртеү саралары үткәрәбеҙ, ислам концерттары ойошторабыҙ, йәш быуынды сәләмәт йәшәү рәүешенә саҡырабыҙ, — тип билдәләне Айнур Арыҫланов. — Киләсәктә беҙ йәштәр араһында социаль сирҙәрҙе иҫкәртеү буйынса үҙ проекттарыбыҙҙы БР Дәүләт Йыйылышы-Ҡоролтай депутаттары ҡарауына тәҡдим итергә планлаштырабыҙ.


text:
Башҡортостанда иген культураларын урып йыйыу темпы юғары
Быйыл республикала игендәр ҡәҙимге агротехник сроктарҙан иртәрәк өлгөрә. Был Башҡортостанла майҙан алып көндәрҙаң эҫе тороуына бәйләнгән. Ғәҙәттә иген культураларын сабыуға аграрийҙар 20 июлдән алдараҡ тотонмай. Быйыл был датаға, БР Ауыл хужалығы министрлығы мәғлүмәттәренә ҡарағанда, иген һәм ҡуҙаҡлы иген культуралары 153 мең гектар майҙанда сабылған, был планлаштырылғандың 16 процентын тәшкил итә. 135 мең гектарҙа һуғылған – 14%.
Уңыш ҙур түгел, ни бары гектарынан 9,6 центнер, шуға күрә игенселәр урып йыйыуҙы ҡыҫҡа ваҡытта һәм юғалтыуһыҙ йыйып алырға тырыша. Тәпәш һабаҡлы участкаларҙа туранан-тура һуғып алырға тырышалар, сөнки бындай ашлыҡты яҫмаға һалһаң, юғалтыуҙарға килтереүе ихтимал. Дөйөм алғанда, республика буйынса 130 мең тонна иген һуғып алынған.
Игендең өлгөрөүенә ҡарап урып йыйыу кампанияһына ҡалған райондарҙың ауыл хужалығы предприятиелары ла ҡушыла. 13 райондың ауыл хужалығы предприятиеларында ашлыҡтар йәшел әле. Был башлыса Урал аръяғы төбәге. Бында уңыш йыйыу август баштарында башланасаҡ.


text:
Фото:
Рөстәм Хәмитов: «Ғаилә беҙҙең эштә – һис шикһеҙ өҫтөнлөклө»
Фото:
«Ғаилә һәм демография: милләт-ара татыулыҡты үҫтереүҙең социаль мөмкинлектәре» девизы аҫтында Өфөлә «Рәсәй ғаиләһе» халыҡ-ара конгресы үтте. Иҫәп буйынса һигеҙенсе форум 2011 йылда иғлан ителгән Башҡортостан Республикаһында Милләт-ара татыулыҡты нығытыу йылына ҡарата үткәрелде. Уның ҡатнашыусылары – алыҫ һәм сит илдәрҙең, 40-тан ашыу Рәсәй Федерацияһы субъектының вәкилдәре күп милләтле һәм күп конфессиялы йәмғиәттә ғаилә сәйәсәтен тормошҡа ашырыу үҙенсәлектәре һәм перспективаларын, демография проблемаларын, ғаилә институтын нығытыу, илдә ғаилә сәйәсәте үҫеше стратегияһын һәм уның закондар менән тәьмин ителешен тикшерҙе.
Конгресс делегаттарын сәләмләп, Башҡортостан Президенты Рөстәм Хәмитов, милли мәҙәниәт тулыһынса ғаиләнән килә, тип билдәләне.
— Ғаиләнең традицион йәшәү рәүешен һаҡлау һәм үҫтереү – һәр халыҡ мәҙәниәтенең мөһим бурысы, — тине республика башлығы. — Башҡортостан, дөйөм алғанда бар Рәсәй халыҡтарына электән матди ҡыҙыҡһыныуға түгел, ә мөхәббәткә нигеҙләнгән ныҡлы, ҙур ғаилә ҡиммәттәре хас. Үкенескә күрә, хәҙер был ҡиммәттәргә хәүеф янай. Сәнғәт, пропаганда алып барыу, иҡтисади йәһәттән дәртләндереү ярҙамында уларҙы тергеҙеү – йәмғиәттең, Хөкүмәттең төп бурысы.
Рөстәм Хәмитовтың айырып билдәләүенсә, «ғаилә – ул милли башланғысты үҫтереүҙең иң мөһим ресурсы».
— Миҫал өсөн милли телдәрҙе алайыҡ. Мәктәптәге туған тел дәрестәренең ғаиләләге йәнле аралашыуҙы алмаштыра алмауы көн кеүек асыҡ, — тип билдәләне Рөстәм Зәки улы. — Аралашыу – телде ысынтылап өйрәнеүҙең иң яҡшы, әгәр ғәҙел булырға теләһәк, моғайын, берҙән-бер алымылыр ул. Мәктәптә генә уҡытылған һәм йәнле аралашыу ҡоралы булмаған тел үлә. Яуаплылыҡты бер-береһенә һалырға тырышыу урынына, ғаилә менән мәктәпкә бында союздаштар булырға кәрәк.
Президент республикала йөҙҙән ашыу милләт вәкилдәре йәшәүен дә телгә алды.
— Башҡортостандың күп быуатлыҡ тәжрибәһе шуны раҫлай: күршегә, уның мәҙәниәтенә, теле, ғөрөф-ғәҙәттәренә хөрмәт иң элек ғаиләлә тәрбиәләнә, татыу күршелек тураһындағы хәтер тап ғаиләлә гендар кимәлендә быуындан быуынға тапшырылырға тейеш, — тип өҫтәне Рөстәм Хәмитов. — Һәм бындай ғаилә ныҡ икән, милләтселек һәм шовинизмдың бер ниндәй ағыуы ла йәмғиәткә үтеп инә алмаясаҡ. Башҡортостан — ул тарихи нығынған толерантлыҡтың сағыу миҫалы һәм үҙенең күп быуатлыҡ тарихы менән ул халыҡтарҙың тыныс һыйышып йәшәүе кеүек сценарийҙың йәшәүгә һәләтле булыуын раҫланы.
Милләт-ара никахтарҙы Рөстәм Хәмитов толерантлыҡтың асыҡ миҫалы итеп атаны.
— Республикала уртаса алғанда никахтарҙың һәр өсөнсөһө – ҡатнаш, — тине ул. — Был ил буйынса уртаса күрһәткескә ҡарағанда ике тапҡырға күберәк. һәм бындай никахтар арта бара. Мәҫәлән, әгәр 2005 йылда рус һәм татарҙар мең ярымдан аҙыраҡ ғаилә ҡорһа, былтыр был һан ике тапҡырҙан ашыуға артҡан. Башҡорттар һәм татарҙар араһында 2005 йылда 1400 самаһы никах теркәлгән. Ә 2010 йылда улар өс меңдән ашҡан. Йәғни бындай никахтар иҫәбе өс тапҡырға артҡан.
Бындай статистика, Президент фекеренсә, һис шикһеҙ, төбәктәге сәләмәт социаль мөхит тураһында һөйләй.
— Ҡатнаш никахтарҙа бик йыш матур һәм һәләтле балалар тыуыуы тураһында әйтеп торорға ла кәрәкмәй. Бындай ғаиләләрҙә, ғәҙәттә, ике теллелек үҫешә. Йәғни төрлө милләттән булған ата-әсәләр, өләсәй-олатайҙар үҙҙәре үк ике телде, шулай уҡ йолалар һәм ғөрөф-ғәҙәттәрҙе үҙләштереү өсөн шарттар булдыра. Толерантлы ғына түгел, рухи яҡтан бай шәхесте тәрбиәләүҙә быны бик мөһим шарт тип иҫәпләйем. Тағы бер тел, тағы бер мәҙәниәтте өйрәнеүсе кеше, образлы әйткәндә, тағы бер донъяға байый.
Һүҙен тамамлап Президент, ғаилә именлеге, әсәлек һәм балалыҡты яҡлау –социаль сәйәсәттең төп йүнәлеше, тип билдәләне.
— Ғаилә беҙҙең эштә – һис шикһеҙ өҫтөнлөклө, — тине Рөстәм Хәмитов.


text:
Башҡортостанда 2014 йылдың беренсе кварталы эсендә диспансеризациялауҙы 170 мең кеше үткән Фото: Лариса Ветлугина коллажы
Башҡортостанда 2014 йылдың беренсе кварталы эсендә диспансеризациялауҙы 170 мең кеше үткән
Башҡортостанда 2014 йылдың беренсе кварталы эсендә диспансеризациялауҙы 170 мең кеше үткән Фото: Лариса Ветлугина коллажы
2014 йылдың беренсе кварталы эсендә Башҡортостан поликлиникаларында диспансер тикшереүен 170 меңләп кеше үткән.
Республика Һаулыҡ һаҡлау министрлығының матбуғат хеҙмәтенән хәбәр итеүҙәренсә, тикшереүҙәр йомғаҡтары буйынса сәләмәт тип 49166 кеше танылған, төрлө ауырыуҙар хәүефе факторҙары 60590-да асыҡланған, ҡайтмалы ауырыуҙар 59343-тә.
Ауырыуҙар араһында беренсе урынды ҡан тамырҙары системаһы биләй – 10 629 осраҡ (31 процент), икенсене – эндокрин системаһы ауырыуҙары – 7847 осраҡ (23 процент), өсөнсөнө – һейҙек-енес системаһы ауырыуҙары – 3059 осраҡ (9 процент).
Социаль мөһим ауырыуҙар араһында асыҡланған: яман шеш – 36, шәкәр диабеты – 386, йөрәктең ишемик ауырыуы – 1936 осраҡ.
Өлкән кешеләрҙе диспансеризациялау Рәсәйҙә 2013 йылдан алып уҙғарыла. Башҡортостандың 21 йәштән алып, йәше өскә бүленгән, бөтә халҡы ла поликлиникаларҙа диспансеризацилауҙы үтә ала.
Диспансеризация, инвалидлыҡ һәм ваҡытынан алда үлем осраҡтарына килтереүсе төп сәбәптәр булып торған, ҡайтмалы ауырыуҙарҙы, шулай уҡ уларҙың үҫешенә тәьҫир итеүсе хәүеф факторҙарын асыҡлауға йүнәлтелгән саралар комплексынан тора.


text:
Өлгөлө ихата, йорт, подъезд һайлайҙар
Өфөлә "Өлгөлө ихата, өлгөлө йорт, өлгөлө подъезд" конкурсының беренсе этабына йомғаҡ яһалды.
Өлгөлө исеменә 202 дәғүәсенән район комиссиялары 72-һен һайлап алды. Конкурстың икенсе этабында ҡатнашыуға иң яҡшылар исеменә 15 дәғүәсе үтте.
"Өфө торлаҡ хужалығы идаралығы" муниципаль унитар предприятиеһының генераль директоры Борис Герасимовтың һүҙҙәренә ҡарағанда, конкурсҡа ҡыҙыҡһыныу йылдан-йыл үҫә бара. Быйыл торлаҡ предприятиелары һәм Торлаҡ-коммуналь хужалыҡты реформалаштырыуға булышлыҡ итеү фонды федераль программаһына ярашлы 2008 йылда капиталь ремонт үткәрелгән йорттарҙа йәшәүселәр ҡатнашыуы ярыштың бер үҙенсәлеге булып торҙо.


text:
Өфөлә ҡурсаҡ театры яныу тураһындағы сюжетты НТВ телеканалы ла күрһәтте. Шулай итеп, республика властары йәшергән мәғлүмәт кәрәкле йүнәлештә үҫешә башланы. Хәҙер инде мәғлүмәт йәшерелгәс, республикала ҡурсаҡ театрын яндырыу кемгәлер кәрәккән тигән фекер өҫтөнлөк итә. Ә республика етәкселәренә тик аҡланырға ғына ҡала. Мәғлүм булыуынса, кем аҡлана, шул ғәйепле.
Янғын һүндереү көстәре үҙәге етәксеһе Рәйес Әхмәтов белдерүенсә, йыл башынан алып республикала 382 янғын сыҡҡан, утта 44 кеше һәләк булған, 37 кеше йәрәхәтләнгән.
Әлегә тиклем Рәйес Әхмәтовтан башҡа янғын сәбәптәре тураһында әйтеүсе юҡ. Миллионлаған һум аҡсалар көлгә әйләнһә лә, ҡурсаҡ театрындағы янғын ҡәҙимге янғынға тиңләштерелә.


text:
Салауат химия заводы Рәсәйҙең стратегик предприятиелары исемлегенә инде
ӨФӨ, 2016 йыл, 18 ғинуар. /«Башинформ» мәғлүмәт агентлығы, Олеся Серёгина/.
Салауат химия заводы Стратегик ойошмалар исемлегенә индерелгән. Тейешле документ Рәсәйҙең рәсми хоҡуҡи мәғлүмәт порталында баҫылған.
Ошо исемлеккә Башҡортостанда урынлашҡан ун предприятие ингән. Улар — Өфө моторҙар эшләү берекмәһе, «Гидравлика», КүмАПП, Өфө агрегат етештереү берекмәһе, Өфө приборҙар эшләү берекмәһе, «Витязь» машина эшләү компанияһы, «Молния» етештереү предприятиеһы, «Магнетрон» Өфө микроэлектроника заводы, Башҡортостан «Прогресс» етештереү берекмәһе һәм «Уфаавиапроект» Өфө авиация сәнәғәтенең проект-конструктор институты.
Рәсәйҙең Иҡтисади үҫеш министрлығында аңлатыуҙарынса, илдең иҡтисади эшмәкәрлегенең тотороҡлоғон күтәреү, шулай уҡ көрсөк күренештәренең кире эҙемтәләрен кәметеү өсөн Рәсәй Хөкүмәте тарафынан система булдырыусы ойошмаларҙың исемлеге раҫланған.
Салауат химия заводы 2012 йылда «Газпром нефтехим Салауат» асыҡ акционерҙар йәмғиәтенең химия заводы майҙансығында булдырылған. 2015 йылдан акционерҙар йәмғиәте тип үҙгәртелә. Устав капиталы 5,576 миллиард һум тәшкил итә, 61 проценты — Рәсәйҙеке.


text:
2 ғинуар
2 ғинуар — григориан стиле буйынса йылдың 2-се көнө. Йыл аҙағына тиклем 364 көн ҡала (кәбисә йылында 365)
Йөкмәткеһе
Байрамдар[үҙгәртергә | вики-тексты үҙгәртергә]
Халыҡ-ара[үҙгәртергә | вики-тексты үҙгәртергә]
Милли[үҙгәртергә | вики-тексты үҙгәртергә]
Тарихи ваҡиғалар[үҙгәртергә | вики-тексты үҙгәртергә]
Был көндө тыуғандар[үҙгәртергә | вики-тексты үҙгәртергә]
- 1642 — Мәхмәт IV, Ғосман империяһының 19-сы солтаны, 1648—1687 йылдарҙа хакимлыҡ итә.
- 1908 — Зәйнәб Биишева, Башҡортостандың халыҡ яҙыусыһы, Салауат Юлаев исемендәге премия лауреаты, өс «Почёт Билдәһе» ордены кавалеры.
- 1932 — Биишева Ләлә Ғибәҙулла ҡыҙы, «Аҡ тирмә» башҡорт милли-мәҙәни үҙәге етәксеһе.
- 1940 — Дамир Вәлиев, философия фәндәре докторы (1984), профессор.
- 1940 — Илфаҡ Смаҡов, йырсы, Башҡорт АССР-ының халыҡ (1985), РСФСР-ҙың атҡаҙанған артисы (1989).
- 1942 — Илдус Абдрахманов, химия фәндәре докторы (1990), Башҡортостан Республикаһы Фәндәр Академияһы академигы.
- 1953 — Әминә Яхина, башҡорт яҙыусыһы.
- 1953 — Тәнзилә Үҙәнбаева, Рәсәйҙең атҡаҙанған, Башҡортостандың халыҡ артисы.
- 1964 — Баталова Рима Аҡбирҙе ҡыҙы, Рәсәйҙең атҡаҙанған спорт мастеры, 13 тапҡыр Параолимпия чемпионы.
Был көндө үлгәндәр[үҙгәртергә | вики-тексты үҙгәртергә]
- 1886 — Игнатьев Руф Гаврилович, урыҫ археологы һәм этнографы, журналист.
- 1956 — Мәсәлим Вәлиев, композитор, дирижёр, башҡорт профессионал музыка сәнғәтенә нигеҙ һалыусы. Беренсе башҡорт операһы авторы.
- 1982 — Булатов Хоҙат Сәлимйән улы, Советтар Союзы Геройы, Бөйөк Ватан һуғышында ҡатнашыусы.
- 2007 — Алтон Стюарт Доннелли, Америка тарихсыһы, Нью-Йорк штаты университетының атҡаҙанған профессоры (Бингемтон ҡалаһы), Башҡортостан Республикаһы Фәндәр Академияһының почетлы академигы (1992).


text:
Башҡортостан каратистары йәнә миҙалдар менән
Мәскәү янындағы Зеленоградта насар ишетеүселәр араһында каратэ буйынса Рәсәй чемпионатында башҡорт спортсыһы Искәндәр Нуғаев икенсе урын алды.
Ә Ҡурғанда каратэ буйынса бөтә Рәсәй ярыштары үтте, унда Башҡортостан Республикаһы Каратэ федерацияһы спортсылары лайыҡлы һөҙөмтәләр күрһәтте.
Башҡортостан файтерҙары — Алексей Соколов, Таһир Мәрҙәнов, Эдгар Мелконян, Тимур Мирғәлиев, Регина Түләкова еңеүселәр тип табылды.
«Көмөш» миҙалдар Данил Пьянкин менән Дәлиә Әсәҙуллинаға эләкте.
«Бронза»ны Илнар Шакиров яуланы.
Ярыштарҙа Рәсәй ҡалаларының 23 командаһынан 553 спортсы ҡатнашты.


text:
Владимир Путин Рөстәм Хәмитовты Халыҡтар берҙәмлеге көнө менән ҡотланы
ӨФӨ, 2014 йыл, 5 ноябрь. /«Башинформ» мәғлүмәт агентлығы, Сергей Захаров/.
Рәсәй Президенты Владимир Путин Башҡортостан Президенты Рөстәм Хәмитовҡа Халыҡтар берҙәмлеге көнө менән ҡотлап телеграмма ебәрҙе. Дәүләт башлығының ҡотлауында былай тиелә:
«Хөрмәтле Рөстәм Зәки улы!
Һеҙҙе Халыҡтар берҙәмлеге көнө менән ҡотлайым.
Ватандың азатлығы һәм бойондороҡһоҙлоғо хаҡына халыҡтарҙың берләшеүе, бөйөк, ижади маҡсаттар тирәләй тупланыуы йәһәтенән Рәсәй һәр саҡ көслө булды. Тыуған илгә һөйөү, милли тарихҡа, атай-олатайҙарҙың хәрби ҡаһарманлығына, хеҙмәт ҡаҙаныштарына ихтирам кеүек мәңгелек ҡиммәттәр быуаттан-быуатҡа, быуындан-быуынға тапшырыла килә. Бындай күсәгилешлелек дәүләтселегебеҙҙең ныҡлы таянысын тәшкил итә, ил алдында торған мөһим, әһәмиәтле бурыстарҙы үтәүҙә уңышҡа өлгәшергә булышлыҡ итә».
Дәүләт башлығы Башҡортостан Президентына билдәләнгән ниәттәрҙең тормошҡа ашыуын һәм иң изге теләктәр теләне.


text:
Урындағы үҙидараны популярлаштырыуға арналған журналистар конкурсы иғлан ителде
Рәсәй муниципаль академияһы, Мәскәүҙәге Яҡташтар ойошмалары ассоциацияһы һәм «Мы Россияне» журналы үҙ районы, ҡалаһы, ҡасабаһы йәки тормошҡа ашырылған проект тураһындағы иң яҡшы мәҡәләгә конкурс иғлан итә.
Урындағы үҙидараны, уңышлы социаль проекттарҙы популярлаштырыуға, ватансылыҡ рухында тәрбиәләүгә һәм йолалар, традицияларға, урындағы йәшәү рәүешен хөрмәтләүгә йүнәлтелгән конкурс «Ҡала округы», «Муниципаль район», «Ҡала биләмәһе», «Ауыл биләмәһе», «Ҡала эсендәге муниципаль берәмек» кеүек номинациялар буйынса үткәрелә.
Конкурсҡа район, ҡала, ҡасаба йәки бығаса тормошҡа ашырылған проект тураһындағы мәҡәләләр, шулай уҡ ғорурланырлыҡ кешеләр тураһындағы яҙмалар ҡабул ителә. Мәҡәләләрҙең урындағы үҙидараның тарихын һәм уның үҫешен, милләт-ара мөнәсәбәттәрҙе үҫтереү һәм нығытыу мәсьәләләрен сағылдырыуы мөмкин. Конкурстың төп шарты – мәҡәләләрҙең үҙенсәлекле булыуы (улар бығаса баҫтырылмаған булырға тейеш).
Иң яҡшы эштәр «Мы Россияне» журналында донъя күрәсәк. Еңеүселәр наградалар һәм иҫтәлекле бүләктәр менән билдәләнәсәк.
Конкурсҡа эштәр 2012 йылдың 30 сентябренә тиклем m.rossiyane@yandex.ru электрон почтаһына ҡабул ителә. Ойоштороу комитеты менән бәйләнеш өсөн телефон — (495) 362-24-29.


text:
Фото:
Пермь крайының мәктәп делегацияһы Башҡортостан мәҙәниәте менән танышты
Фото:
ӨФӨ, 2015 йыл, 1 октябрь. /«Башинформ» мәғлүмәт агентлығы, Ләйлә Аралбаева/.
«Рәсәй башҡорттары» программаһы сиктәрендә Өфөгә Пермь крайы Барҙа районынан мәктәп делегацияһы килде. Сәфәрҙе ойоштороусы — Башҡортостандың Халыҡтар дуҫлығы йорто. Мәҙәни программаны Туризм, тыуған яҡты өйрәнеү һәм экскурсиялар республика үҙәге ғәмәлгә ашырҙы.
Өфө буйлап экскурсия Рәми Ғарипов исемендәге 1-се башҡорт республика гимназия-интернатынан башланды. Башҡортостандың Милли музейы балаларҙа ҙур тәьҫораттар ҡалдырҙы, унда улар республика халыҡтарының тарихы һәм этнографияһы менән танышты.
«Өфө.Тарих биттәре» экскурсияһы барышында ҡунаҡтар ҡаланың һәм республиканың тарихы тураһында белде, Дуҫлыҡ монументына, Салауат Юлаев һәйкәленә барҙы һәм башҡа иҫтәлекле урындарҙа булды. Туристарҙы айырыуса «Ләлә-Тюльпан» мәсете һоҡландырҙы. Уҡыусылар «Етенсе күк» күҙәтеү ҡуласаһында йөрөнө һәм Өфө планетарийында фильм ҡараны.
«Һәр көн яңы һәм ҡыҙыҡлы тәьҫораттарға һәм асыштарға бай булды. Беҙ ҡунаҡтарға республика һәм Башҡортостанда йәшәүсе халыҡтарҙың традициялары хаҡында китаптар, брошюралар бүләк иттек», — тип хәбәр иттеләр Халыҡтар дуҫлығы йортонда.


text:
Республика Ғаилә, мөхәббәт һәм тоғролоҡ көнөн билдәләй
8 июлдә Рәсәйҙә Ғаилә, мөхәббәт һәм тоғролоҡ көнө билдәләнә. Был байрам кесе йома көнөнә тап килеүгә ҡарамаҫтан, республика ЗАГС-тарында туйҙар үтәсәк. Иң күп никахтар һаны — 28 — бөгөн Стәрлетамаҡта һәм 12 — Баймаҡта теркәлгән.
БР Юстиция министрлығының ЗАГС идаралығынан хәбәр итеүҙәренсә, Ғаилә көнө хөрмәтенә ҡалаларҙа һәм райондарҙа саралар планлаштырылған. Мәҫәлән, Баҡалы районында бөгөн — кәләштәр һәм йәш әсәләр парады, Яңауылда яңы өйләнешеүселәр парады үтәсәк. Баймаҡта 30 йәштән уҙғандар өсөн кисә ойошторасаҡтар. Сибайҙа ЗАГС хеҙмәткәрҙәре «Беҙ мөхәббәт һәм тоғролоҡ өсөн» түңәрәк өҫтәле үткәрәсәктәр. Ә Учалыла бөтә ҡала халҡын паркка байрамға саҡырасаҡтар.


text:
Телефоны:
+77272725933 (гор.),
+77272728892 (гор.),
+77016444437 (Kcell) – администратор,
+77756333369 (Activ) – директор
e-mail: admin@uighur.kz
Адрес:
г. Алматы, ул. Наурызбай батыра, 83
ст.м. Алмалы
Адилжан
10 января 2016 в 14.00
Көрдуқ, пикир ейтимиз Йеңи жил һарписида, йолум чүшүп, Қ. Ғожамияров намидики Жумһурийәтлик Уйғур театриға, «Уйғур авази» гезитиға «Йеңи жиллиқ гулхан» дәп елан қилинған концертқа берип қалдим. Дәсләпки күни болғачқиму, залда тамашибинлар «лиқ» олтарди. Уларниң йәтмиш-сәксән пайизи йеши толғанлар. Улар һәммисила «Яшлиқ» ансамбилиниң нахшилирини тиңшап чоң болғанлар. Концерт тоғурлуқ пикир ейтидиған болсақ, уни начар дәп ейталмаймән, чүнки, Қазақстанға хизмәт көрсәткән артистлири Марат Мәмәтбақиев, Реһангул Мәхпирова, Руқийәм Саттарова, «Достлуқ» ордениниң саһиби Махмут Дәраев, Қаһирман Иминов вә Саһибәм Норузоваларниң ижрасидики нахша вә миниатюрилар һәр қандақ һөрмәткә лайиқ болди, дәп ойлаймән. Әнди концертқа Қазақстан Хәлиқ артисти Роза Рымбаеваниң қатнишип, иллиқ инкасини билдүрүши вә «жанлиқ» нахша ейтип бериши униң қәдрини техиму ашуривәтти. Әлвәттә, «Яшлиқ» ансамбилиниң Қазақстан эстрада сәнъитини риважландуруштики ролини атап өтмәй мүмкин әмәс. Роза Рымбаеваниң «Яшлиқни» «Дос-Муқасан», «Ялла», «Песняри» ансамбльлири билән бир қатарға қоюш керәк дәп тәкитләп өткини бежиз әмәс. Мениң ейтмақчи болғунум, мана шу даңлиқ ансамбльниң паалийитиниң 40 жиллиғини башқа бир вақитта, кәң миқияста атап өтүшкә мунасип әмәсмеди? Мана шуни һеч мунасивити йоқ «Йеңи жиллиқ гүлханға» айландурғини әпсусландурди. Сәһнини рәссамниң чевәрлик билән йеңи жиллиқ қилип ясап қойғини болмиса, концерт программиси адәттики бир һесавәт болди. Еланда аталған, «Нава» ансамбли (ейтмақчи, көпчиликниң шу ансамбль бар дәп кәлгини театр фойесида тамашишибинлар инкасидин байқавелишқа болди) толуқ тәркиптә әмәс, икки «вәкили» билән қатнашти. Буниңдин 2-3 жил бурун, һәқиқий «Йеңи жиллиқ гүлхан» программисини көрүшкә мүйәссәр болған едуқ. Учағдики қоюлум һәр хил яштики тамашибинларниң көңлидин чиққан еди. Һәр нәрсиниң «исми жисмиға лайиқ» болғини яхши әмәсму? Мән сәнъитимиз тәғдиригә бепәрва қаримайдиған аддий тамашибин ретидә, өзәмниң шәхсий пикиримнила изһар қилдим. Көпчиликниң тоғра чүшинишини үмүт қилимән. Адилжан Һәмраев Уйғур наһийәси
© 2014-2015 GREENLIST.KZ, Городской информационный портал.
Все права защищены.
Перепечатка и использование любых материалов (текстовых и графических элементов), допускается только с письменного разрешения администрации GREENLIST.KZ.


text:
Рима Баталова Архангел районындағы бала приютында тәрбиәләнеүселәрҙе байрам менән ҡотланы
Халыҡ-ара балаларҙы яҡлау көнөн билдәләү сиктәрендә Дәүләт Думаһы депутаты, физик культура, спорт һәм йәштәр эштәре буйынса комитет ағзаһы Рима Баталова Архангел ауылындағы социаль бала приютында булды. Архангел районы етәкселеге оҙатыуында депутат балаларҙы байрам менән ҡотланы һәм уларға ЖК-телевизорҙар, уйынсыҡтар һәм татлы ашамлыҡтар бүләк итте. Балалар, үҙ сиратында, ҡунаҡтар өсөн матур концерт ойошторҙо.


text:
8-се март алдынан Азатлыҡ радиоһы хәбәрсеһе Башҡортостан ҡатын-ҡыҙҙар берлеге етәксеһе Рәшиҙә Солтанованан байрам кәйефе һәм ҡатын-ҡыҙҙар алдындағы мөһим мәсьәләләр хаҡында фекерҙәре менән ҡыҙыҡһынды. Рәшиҙә Искәндәр ҡыҙы 8-се мартта ғына түгел, башҡа көндәрҙә лә көслө зат гүзәл затты яратырға тейеш, ҡатын-ҡыҙҙар һөйөүгә күмелеп, шул уҡ ваҡытта үҙ ҡәҙерҙәрен белеп йәшәргә тейеш тигән фекерен еткерҙе.
Рәшиҙә ханым ысын башҡорт ҡатын-ҡыҙына хас булырға тейешле сифаттарҙы ла атаны. Башҡорт ҡыҙҙары пәрәнжә ябынып өй һаҡлап ултырмаған, ирҙәр менән бергә яуға ла барған, һунарға ла сыҡҡан, әммә ҡатын-ҡыҙ нәфислеген гел генә һаҡлап, әҙәпле һәм инсафлы булған тине ул.
Автоһәүәҫкәр ҡатын-ҡыҙҙар инспекторҙарҙан штраф талоны йәки иҫкәртмәләр урынына гөлләмәләр аласаҡ. Халыҡ-ара ҡатын-ҡыҙҙар көнө алдынан Рәсәй автомобилселәр ойошмаһы Юл хәрәкәте хәүефһеҙлеге дәүләт инспекцияһы менән берлектә махсус акция уҙғара. Уның барышында инспекторҙар руль артындағы ҡатын-ҡыҙарҙы тәбрикләйәсәк.


text:
Төбәктә «Урал аръяғы-2016» эшҡыуарлыҡ форумында яңы предприятиелар асыу мәсьәләһе тикшереләсәк
ӨФӨ, 2016 йыл, 27 май. /«Башинформ» мәғлүмәт агентлығы, Ольга Мортазина/.
Башҡортостанда «Урал аръяғы-2016» эшҡыуарлыҡ форумында яңы предприятиелар асыу мәсьәләһе тикшереләсәк. 10-11 июндә Сибайҙа һәм Әбйәлил районында «Бәләкәй бизнес — идеянан алып тормошҡа ашырыуға тиклем» тигән форум уҙа. Башҡортостан Хөкүмәтенең матбуғат хеҙмәте хәбәр итеүенсә, эшҡыуарлыҡты үҫтереү юлдары, дәүләт ярҙамы саралары, халыҡтың мәшғүллеген һәм үҙмәшғүллеген арттырыу тураһында һөйләшеү ҡаралған.
Форумда 250-гә яҡын делегат — федераль һәм төбәк власы органдары, бәләкәй эшҡыуарлыҡҡа ярҙам һәм уны үҫтереү институттары, илдең төп эшҡыуарлыҡ структуралары һәм йәмәғәт ойошмалары вәкилдәре ҡатнаша. Программала — пленар ултырыш, экспозиция, тематик түңәрәк өҫтәлдәр, «Яҡтыкүл» шифаханаһы биләмәһендә курорт һабантуйы.


text:
Фото:
1 октябрҙә Өфөлә Интернет көнө үтә
Фото:
1 октябрҙә Өфөнөң Ҡала мәҙәниәт һарайында йыл һайын ойошторолған «Интернет көнө» үтәсәк.
Ул 2003 йылдан алып үткәрелә һәм Башҡортостандың баш ҡалаһының интернет-тармағындағы иң ҙур сара булып тора.
Байрам сиктәрендә «Интернетты тормошҡа» беренсе асыҡ форумы үтәсәк, унда Бөтә донъя селтәренең Өфө сегменты үҫеше менән бәйле мәсьәләләр тикшереләсәк.
Йола буйынса алдынғы элемтә операторҙарының, программа тәьминәте һәм компьютер ҡорамалдарын ташыусыларҙың күргәҙмә-презентацияһы ла үтәсәк.
Сара 17 сәғәттә башлана.


text:
Рәфис Иҙрисов фестивалдең иң яҡшы бейеүсеһе тип танылды
Башҡортостандан йәш бейеүсе Рәфис Иҙрисов Кабардин-Балҡарҙа үткән «Алтын Майҙан» халыҡ-ара этник сәнғәт фестиваленең беренсе премияһына лайыҡ булды. «Башҡортостан» телерадиокомпанияһы дәүләт унитар предприятиеһының «БЮТ» телеканалы хәбәр итеүенсә, фестивалдә йәш бейеүсе – республиканың Баймаҡ районында тыуып үҫкән үҫмер — жюри ағзаларының барыһын да, иң элек, уның рәйесе Бисер Кировты хайран ҡалдырҙы.
Башҡорт бейеүсеһенең ярышташтары Украинанан, Хакасиянан, Ҡырғыҙстандан, Дағстандан, Эстониянан, Ҡаҙағстандан бик һәләтле һәм яҡшы әҙерлекле бейеүселәр булды. Ләкин был жюри ҡарарына тәьҫир итмәне. Рәфис буй еткеһеҙ кимәлдә булды. Уның «Еҙ үксә» һәм «Рекрут» бейеүҙәрен көслө алҡыштар менән оҙаттылар.
Шуны ла әйтергә кәрәк, республикабыҙҙа Рәфис Иҙрисов Башҡортостан Президенты призына «Байыҡ – 2009» беренсе балалар башҡорт бейеүен башҡарыусылар конкурсында еңеүсе булараҡ яҡшы билдәле. Бынан тыш, ул үҙе уҡыған Рәми Ғарипов исемендәге 1-се Республика башҡорт гимназия-интернатының «Аҡйондоҙ» бейеү ансамбле солисы ла, бында ул туғыҙынсы класта уҡый.
«Алтын Майҙан» фестивале 22 — 28 мартта Эльбрус тауы итәгендә үтте һәм үҙ эсенә вокал, фольклор, бейеү сәнғәте буйынса ярыштарҙы индерҙе. Унда Рәсәйҙең бөтә мөйөштәренән, яҡын һәм алыҫ сит илдәрҙән 300 вәкил ҡатнашты.


text:
Республикала муниципалитеттар араһында экология буйынса конкурс иғлан ителде
Башҡортостанда Тирә-яҡ мөхитте һаҡлау йылы сиктәрендә иң яҡшы муниципаль берәмеккә конкурс иғлан ителде. Халыҡтың экологик мәҙәниәтен күтәреү, территорияларҙы төҙөкләндереү һәм йәшелләндереү, шулай уҡ муниципалитеттарҙы тирә-яҡ мөхитте һаҡлау һәм тәбиәғттән рациональ файҙаланыу мәсьәләләренә йәлеп итеү конкурстың төп маҡсаттары булып тора.
Бәйгене ойоштороусылар булып БР Тәбиғәттән файҙалананыу һәм эколоия министрлығы, «БР Муниципаль берәмектәр советы» ассоциацияһы сығыш яһай.
Конкурста иң яҡшы муниципаль берәмек һәм иң яҡшы ҡала округы исеменә ике номианция ҡаралған, тип хәбәр итте БР Тәбиғәттән файҙаланыу һәм экология министрлығының матбуғат секретары Нина Никандрова. Еңеүселәрҙе билдәләү критерийҙары араһында – муниципалитеттарҙың тирә-яҡ мөхитте һаҡлауға сығымдары, халыҡтың экологик именлегенә йүнәлтелгән бюджеттан тыш средстволар йәлеп итеү, инвестиция проекттарын тормошҡа ашырыу. Бынан тыш, ғәмәлдәге экологик программалар һанына, таҙартыу ҡоролмалары менән йыһазландырылыу кимәленә, айырыуса һаҡланған тәбиғәт территорияларының һанына һәм торошона айырыуса иғтибар бүленәсәк.
Бәйгелә ҡатнашыуға заявкалар 2013 йылдың 20 ноябренә тиклем ҡабул ителә. Конкурс тураһында тулыраҡ мәғлүмәт БР Тәбиғәттән файҙаланыу һәм экология министрлығының рәсми сайтында урынлаштырылған.


text:
Төбәктә плюс һигеҙ градусҡа тиклем йылытасаҡ Фото: Андрей Старостин
Төбәктә плюс һигеҙ градусҡа тиклем йылытасаҡ
Төбәктә плюс һигеҙ градусҡа тиклем йылытасаҡ Фото: Андрей Старостин
25 һәм 26 март – был аҙнала иң йылы көндәр. Башҡортостанда плюс алты-һигеҙ градусҡа тиклем йылытасаҡ, тип хәбәр итә Рәсәй Гидрометеорология үҙәге.
Ҡалған көндәрҙә һауа көндөҙ ике-дүрт градусҡа тиклем йылынасаҡ, төндә икенән алып биш градусҡа тиклем һыуынасаҡ. Ялға табай төбәктә тағы ла бер аҙға һыуытасаҡ – урыны менән төндә минус һигеҙ һәм көндөҙ плюс бер-ике градусҡа тиклем.
Шаршамбынан, 26 марттан, алып бер төркөм райондарҙа ямғыр һәм ҡар рәүешендә бер аҙ яуым-төшөм яуасаҡ. Улар республикала аҙна аҙағына тиклем һаҡланасаҡ. Яңы аҙнаның тәүге ике көнөндә яуым-төшөм көтөлмәй, тип билдәләй синоптиктар.


text:
Республикаға эш сәфәре менән Афғанстан делегацияһы килдеФото: Андрей Старостин | Видео: Мирон Доровских
Республикаға эш сәфәре менән Афғанстан делегацияһы килде
Республикаға эш сәфәре менән Афғанстан делегацияһы килдеФото: Андрей Старостин
ӨФӨ, 2015 йыл, 7 октябрь. /«Башинформ» мәғлүмәт агентлығы, Арина Рәхимҡолова/.
Башҡортостанға эш сәфәре менән Афғанстан Ислам Республикаһының рәсми делегацияһы килде. Сәфәр сиктәрендә Башҡортостан менән Афғанстандың футбол командалары араһында иптәштәрсә матч уҙғарыу, ҡунаҡтарҙың республика башҡарма власть органдары етәкселәре менән осрашыуы ҡаралған. «Башинформ» агентлығында үткән матбуғат конференцияһында һүҙ ошо хаҡта барҙы.
Рәсәй Федерация Советы вәкиле Вячеслав Некрасов Афғанстандың бай тарихлы боронғо ил булыуын билдәләне. Ул шулай уҡ ошо сәфәргә алдан ҙур әҙерлек алып барылыуы хаҡында һөйләне. Спортта үҙ-ара эш итеү 2012 йылда уҡ башланды. 2013 йылдың апрелендә Рәсәйҙең ветерандар йыйылма командаһы Афғанстанда футбол уйнаны. Бөгөнгө уйын спорт байрамы ғына түгел, ул илдәребеҙ араһында дуҫлыҡ күпере булараҡ ҙур әһәмиәткә эйә, тине Вячеслав Некрасов.
Афғанстандың милли йыйылма командаһы тренеры Мөхәммәт Йософ Каргар Башҡортостанға йылы ҡабул итеүе өсөн рәхмәт белдерҙе. Спорт Рәсәй менән Афғанстанды берләштерә, тип билдәләне ул.
«Беҙ рухи яҡтан халҡығыҙға яҡын. Советтар Союзы беҙгә ярҙам иткән заманды һаман да иҫкә алабыҙ. Ҙур объекттар, шул иҫәптән спорт менән шөғөлләнеү залдары төҙөлдө. Спорт кешеләрҙе берләштерә. Киләсәктә лә дуҫлығыбыҙ дауам итер, тип ышанабыҙ», — тине Афғанстандың милли йыйылма командаһы тренеры.
Футбол уйынынан тыш, ҡунаҡтар өсөн Өфө буйлап экскурсия, музейҙарға һәм мәсеттәргә барыу ойошторола. Афғанстан делегацияһы составында ижади төркөм дә бар, улар Башҡортостанға сәфәр хаҡында фильм төшөрә.


text:
Урманда ваҡытлыса полиция бүлеге асылды
Боеприпастар келәте шартлауынан зыян күргән Иглин районының Урман ауылында БР буйынса Эске эштәр министрлығы полицияның ваҡытлыса бүлеген асты. Был кисәге ҡабаттан башланған янғындан һәм шартлауҙарҙан һуң өйҙәренә ҡайтырға рөхсәт бирелгән ауыл халҡының хәүефһеҙлеген тәьмин итеү маҡсатында эшләнде.
Ваҡытлыса бүлектә 60 хеҙмәткәр эшләйәсәк, штатҡа участковыйҙар, тәфтишселәр һәм тәүтикшереүселәр, автоинспекторҙар, енәйәтте тикшереү бүлеге һәм патруль-пост хеҙмәте хеҙмәткәрҙәре инде. Уларға элемтә саралары һәм ике вездеход бүлеп бирелгән. Полицейскийҙар бөгөндән башлап үҙ вазифаларына тотондо, тип хәбәр иттеләр БР буйынса Эске эштәр министрлығының матбуғат хеҙмәтенән. Бүлексәнең адресы: Урман ауылы, Үҙәк урам, 1а, дежур частың телефоны (34795) 2-61-98.


text:
Ә
Әә (ә) -- башҡорт алфавитының ҡырҡынсы хәрефе.
Башҡорт алфавитында[үҙгәртергә | вики-тексты үҙгәртергә]
Һуҙынҡы хәрефтәргә инә: а, е, ё, и, о, ө, у, ү, ы, э, ә, ю, я.
Ә -- теркәүес. Бер-береһенә ҡаршы ҡуйылған һөйләмдәрҙе йәки һөйләмдең киҫәктәрен теркәү өсөн ҡулланыла.Миҫал: Сәғәт ун тулды, ә ул һаман юҡ.
Ә -- киҫәксә. 1. Һүҙ йәки һөйләм алдында баҫым менән әйтелеп, иғтибарҙы йәлеп итеү, тәьҫирлекте көсәйтеү өсөн ҡулланыла.. Миҫал: Ә бар ине бит шәп саҡтар! 2. Ишетмәй ҡалған нәмәне ҡабатлап һорағанда ҡулланыла. миҫал: Ә? Нимә тинең? 3. Һөйләм аҙағында килеп, ғәжәпләнеүҙе, аптырауҙы, һоҡланыуҙы көсәйтеү өсөн ҡулланыла. Миҫал: Шәп бит, ә!
Ә (ә-ә-ә) -- ымлыҡ. 1. Нимәнелер иҫкә төшөргәндә, һиҙенгәндә, аптырағанда әйтелә. Миҫал: Ә-ә, шулаймы ни? 2. Асыу ҡатыш ризаһыҙлыҡ белдергәндә әйтелә. Миҫал: Ә-ә, һин әле шулай һөйләшәһеңме?


text:
Бәләбәй районында — яңы хакимиәт башлығы
ӨФӨ, 2015 йыл, 24 ноябрь. /«Башинформ» мәғлүмәт агентлығы, Әлим Фәйезов/.
Бәләбәй районы Советы ҡарары менән Азат Сәхәбиев контракт буйынса Бәләбәй районы хакимиәте башлығы итеп тәғәйенләнде.
Сәхәбиев Азат Альверт улы 1974 йылдың 28 апрелендә Бәләбәй ҡалаһында тыуған. Юғары белемле. 1996 йылда — Өфө дәүләт авиация техник университетын, 2001 йылда Башҡорт дәүләт аграр университетын «финанстар һәм кредит» белгеслеге буйынса тамамлаған.
Хеҙмәт юлын 1991 йылда «Автонормаль» акционерҙар йәмғиәтендә инженер булып башлай. Рәсәйҙең Ҡораллы Көстәрендә хеҙмәт иткәндән һуң заводҡа килә, «Автонормаль» акционерҙар йәмғиәтендә цех мастеры, производство контроле буйынса инженер, энергия ресурстарын етештереү буйынса директор урынбаҫары булып эшләй.
2004 йылда Бәләбәй районы һәм Бәләбәй ҡалаһы хакимиәте башлығы урынбаҫары итеп тәғәйенләнә. 2006 йылдан — хакимиәт башлығының иҡтисад буйынса урынбаҫары, Бәләбәй районы хакимиәте башлығы вазифаһын башҡарыусы.
Башҡортостан Республикаһының Почет грамотаһы менән бүләкләнгән. Өйләнгән, өс бала тәрбиәләй.


text:
Наркомандар хәрби хеҙмәттән ҡотолдо
Республиканың хәрби комиссариаты ҡораллы көстәр сафына яҙғы саҡырылышҡа йомғаҡ яһаны.
Хәрби комиссариаттың бүлек етәксеһе вазизифаһын башҡарыусы Гурий Поляков билдәләүенсә, республика оборона министрлығы һәм генераль штаб ҡуйған бурыстарҙы теүәл 43 меңгә яҡын йәш кеше табип тикшереүе үткән. 13 меңе хеҙмәткә тулыһынса, 17 меңдән ашыуы айырым сикләүҙәр менән Ҡораллы көстәр сафында хеҙмәткә яраҡлы тип табылған.
Хәрби-табип комиссиялары наркотик һәм психотроп матдәләр ҡулланыусы 30 йәш кешене асыҡланған, 400-гә яҡын егет сәләмәтлеге сәбәпле Ҡораллы көстәргә алынмаған. Хәрби хеҙмәткә алыныусыларҙың күбеһе мосолман егеттәре. Баймаҡ һәм Йылайыр райондарының хәрби комиссариаты көҙгө саҡырылышҡа егеттәр туплауҙы ойоштора башланы. Буласаҡ һалдаттар водитель, электромонтер һөнәренә уҡытыла.
Егеттәр Баймаҡтағы 105 се һөнәрселек училищеһының кадет төркөмөндә белем ала. Унда Хәйбулла, Әбйәлил райондарынан да килеп уҡыйҙар. Был төркөм ике йыл дауамында эшләй, ти уҡыу йортоноң директор вазифаһын башҡарыусы Рауил Ғәйетбаев.


text:
Учалыла күп ҡатлы йорттарҙың совет рәйестәрен уҡытыу буйынса семинар үтте
Учалыла күп ҡатлы йорттарҙың совет рәйестәрен уҡытыу буйынса семинар үтте. Сара Рәсәй Хөкүмәте инициативаһы буйынса «Берҙәм Рәсәй» партияһының Башҡортостан төбәк бүлексәһе менән әҙерләнгән һәм тормошҡа ашырылған «Домком» проекты сиктәрендә ойошторолдо. Был хаҡта райондың рәсми сайтында хәбәр ителә.
Лекция тыңлауҙан тыш, совет рәйестәре методик ҡулланмалар ҙа алды. Күп фатирлы йорттарҙың совет рәйестәре танытмалары уларға алдағы арала биреләсәк.
Шулай уҡ семинар үткән көндө йорт советы рәйестәре үҙҙәре араһынан «Башҡортостан республикаһының йорт комитеттары союзы» йәмәғәт хәрәкәтенең республика конференцияһына делегаттар һайланы. Улар – Вилена Шәрипова, Светлана Сатлыкова, Антонина Ивашечкина, Валерий Янкин.
Бөгөнгө көнгә Учалыла йәмғеһе 136 йорт комитеты рәйесе һайланған. Уларҙың күпселек өлөшө — 70% тирәһе — пенсионерҙар.


text:
Илдус Илешев: «Республика йылы юғары кимәлдә үтергә тейеш»Фото: Дамир Калимуллин
Илдус Илешев: «Республика йылы юғары кимәлдә үтергә тейеш»
Илдус Илешев: «Республика йылы юғары кимәлдә үтергә тейеш»Фото: Дамир Калимуллин
— Башҡортостан Республикаһы Президенты Мортаза Рәхимов Указы менән Республика йылы тип иғлан ителгән 2010 йыл Башҡортостандың дәүләт суверенитеты тураһында декларация ҡабул иткән мәлдән алып 20 йыл эсендә төбәктең үткән юлына байҡау яһау билдәһе аҫтында үтәсәк. Был яңы республикабыҙ тарихында бик мөһим осор, шуға күрә Республика йылы һәм уның менән бәйле бөтә саралар иң юғары кимәлдә үтергә тейеш. Атап әйткәндә, беҙ һеҙҙең менән юбилей тантаналарын үткәреүҙең техник, шулай уҡ ижади планда ла иң яҡшы сифатын тәьмин итергә тейешбеҙ, — тип билдәләне БР Хөкүмәте Премьер-министры урынбаҫары – мәҙәниәт һәм милли сәйәсәт министры Илдус Илешев министрлыҡ коллегияһының киңәйтелгән ултырышында.
Ултырыш шаршамбы, 17 февралдә, Өфө Конгресс-холында үтте. Ул ведомствоның 2009 йылдағы эшмәкәрлегенә йомғаҡ яһауға һәм 2010 йылға бурыстар билдәләүгә арналды. Унда Башҡортостан Республикаһы Президенты ҡарамағындағы Дәүләт советнигы Сергей Лаврентьев, БР Дәүләт Йыйылышы-Ҡоролтайҙың Мәғариф, фән, мәҙәниәт, спорт һәм йәштәр эштәре буйынса комитеты рәйесе, БР Яҙыусылар союзы рәйесе Рауил Бикбаев, БР Хөкүмәте ҡарамағындағы Матбуғат, нәшриәт һәм полиграфия эштәре буйынса идаралыҡ начальнигы Эдуард Юлдашев, шулай уҡ хакимиәт башлыҡтары урынбаҫарҙары, муниципаль район һәм ҡала округтары хакимиәттәренең мәҙәниәт бүлектәре начальниктары, республиканың мәҙәниәт һәм сәнғәт учреждениелары етәкселәре ҡатнашты.
Быйылға төп бурыстар араһында Илдус Илешев Башҡортостандың мәҙәниәт һәм сәнғәт учреждениеларының 1941-1945 йылғы Бөйөк Ватан һуғышында Еңеүҙең 65 йыллығын байрам итеүҙә ҡатнашыуын атаны. Мәҫәлән, майҙа Өфөлә «Еңеү салюты» Бөтә Рәсәй халыҡ ижады фестиваленең төбәк этабы гала-концерты үтәсәк, уға әҙерлек башланды ла инде. Башҡортостандың башҡа райондары һәм ҡалаларында ла ветерандар, тыл хеҙмәткәрҙәре ҡатнашлығында бик күп саралар планлаштырылған.
Ведомство быйыл 2010 йылдың июнендә Өфөлә үтәсәк III Бөтә донъя башҡортттары ҡоролтайына ҙур иғтибар бүләсәк. Был мөһим ваҡиға республика баш ҡалаһында донъяның төрлө илдәренән бихисап ҡунаҡтар йыясаҡ. Ҡоролтай эшендә райондарҙан делегаттар ҙа әүҙем ҡатнашасаҡ.
Уҙған йыл йомғаҡтарына килгәндә, Илдус Илешев улар ярайһы уҡ яҡшы ғына булды, тип билдәләне. Ҡайһы бер өлкәләрҙә көрсөк йылы мәҙәниәт хеҙмәткәрҙәре өсөн хатта уңышлы булды.
Мәҫәлән, 2009 йылда республиканың мәҙәниәт һәм сәнғәт учреждениелары халыҡҡа 178,1 миллион һумлыҡ түләүле хеҙмәтләндереүҙәр күрһәтте, был былтырғы кимәлгә ҡарата 103 процент тәшкил итә. Күрһәтелгән түләүле хеҙмәтләндереүҙәрҙең дөйөм күләмендә һәр ваҡыттағыса иң ҙур өлөш театр-концерт ойошмаларына тура килә. Уларҙа план үтәлеше 135,5 процент тәшкил итте.


text:
Республиканың өлкән синыф уҡыусылары үҙҙәренең һәләттәрен ораторлыҡ оҫталығы конкурсында күрһәтә ала
«Һүҙебеҙ нисек яңғырар…» («Как слово наше отзовётся…») республика ораторлыҡ оҫталығы конкурсын М. Аҡмулла исемендәге Башҡорт дәүләт педагогия университеты башлап ебәрҙе.
Юғары уҡыу йортоноң матбуғат үҙәгенән хәбәр итеүҙәренсә, аудитория алдында асыҡ сығыш яһауҙы тикшерергә, үҙ позицияңды яҡларға, оппоненттар менән бәхәс алып барырға, шулай уҡ тикшеренеү һәм ижади эшмәкәрлеккә ҡушылырға теләгән 9-11 синыф уҡыусылары ҡатнаша ала.
Конкурс ике этапта үтәсәк: беренселә (һайлап алыуҙа) 1 апрелдән 14-нә тиклем kaf_oyabspu@mail.ru электрон адресҡа сығыштарҙың (5-6 минутлыҡ) видеояҙмалары тәҡдим ителә.
Сығыштар өсөн кәңәштәр: Хәҙерге заман кешеһе тормошонда мәҙәни-ара коммуникация; XXI быуаттың идеаль ораторы; Рус теле тарихында фекерҙәр һәм серҙәр; Хәҙерге заман йәмғиәтендә уҡытыусы роле; Рус телмәре киләсәге; Минең педагогик династиям.
II этап үҙ эсенә ике ярышты ала. Беренсеһендә – һайлап алыу этабы еңеүселәре (һәр мәктәптән берешәр ҡатнашыусы) үҙенең телмәре менән сығыш яһай. Икенселә – фекер алышыуҙар формаһында уҙғарыла: оппоненттар булып мәктәп командалары (3-шәр кеше) сығыш яһай.
Фекер алышыу темалары: Хәҙәрге заман уҡытыусыһында иң мөһим нимә: ижади башланғысмы әллә белем биреү өсөн предмет буйынса кәрәкле белем күләменә эйә булыумы?; Киң мәғлүмәт саралары телдәре цензура аҫтына ҡуйылырға тейешме?; Кешенең телмәр мәҙәниәтенә рекламаның негатив һәм позитив йоғонтоһо; Хәҙер заман рус телендә барған процестар уның камиллашыуына йәки деградацияһына алып барамы?
Конкурста ҡатнашыу өсөн 1 апрелгә тиклем тултырылған заявканы конкурсты ойоштороу комитетының (дөйөм телде өйрәнеү кафедраһы, бәйләнеш өсөн телефондар: (347)272-23-26; 89174479151) kaf_oyabspu@mail.ru электрон адресына ебәрергә кәрәк.
Конкурсҡа йомғаҡтар яһау һәм еңеүселәрҙе бүләкләү 25 апрелдә М. Аҡмулла исемендәге Башҡорт дәүләт педагогия университетында үтәсәк.


text:
Сит илдә уҡыу өсөн республика Президенты гранттары биреләсәк
12 августа Башҡортостан Президенты Рөстәм Хәмитов Башҡортостан Президенты ҡарамағындағы Кадрҙар әҙерләү, ҡайтанан әҙерләү һәм уларҙың квалификацияһын күтәреү буйынса комиссия тарафынан тәҡдим ителгән дәғүәселәргә 2010 йылға сит ил белем биреү һәм ғилми үҙәктәрендә уҡыу өсөн Башҡортостан Президенты гранттарын биреү тураһында бойороҡҡа ҡул ҡуйҙы.
Башҡортостан Хөкүмәтенә республика бюджетынан гранттар түләүгә аҡса бүлеүҙе тәьмин итергә ҡушылды.


text:
Башҡортостан ҡурсаулығының яңы сәфәр үҙәге бөтә илдән һәм донъянан туристарҙы ҡабул итергә әҙерФото: Марина Чепикова
Башҡортостан ҡурсаулығының яңы сәфәр үҙәге бөтә илдән һәм донъянан туристарҙы ҡабул итергә әҙер
Башҡортостан ҡурсаулығының яңы сәфәр үҙәге бөтә илдән һәм донъянан туристарҙы ҡабул итергә әҙерФото: Марина Чепикова
ӨФӨ, 2015 йыл, 22 сентябрь. /«Башинформ» мәғлүмәт агентлығы, Әлим Фәйезов/.
Яңыраҡ Башҡортостан ҡурсаулығының яңы сәфәр үҙәген төҙөү тамамланды. Бөгөн ул бөтә илдән һәм донъянан туристарҙы ҡабул итергә әҙер.
Ҡурсаулыҡтың матбуғат хеҙмәтендә хәбәр итеүҙәренсә, сәфәр үҙәге «Башhырт», «Змеевик» һәм «Арадый» экологик һуҡмаҡтарын,Тәбиғәт музейын, маралдар майҙансығын үҙ эсенә алған «Башһырт шарьяж» экскурсия комплексының бер өлөшө булып тора. Сәфәр үҙәгенең исеме Башҡортостан ҡурсаулығының иң әһәмиәтле тәбиғәт объекттарының береһе — «Башhырт» артылышы атамаһынан алынған.
Бында уҡыусылар өсөн лекциялар, экологик белем биреү программаларын ойоштороу ҡаралған. Мәғариф бүлеге хеҙмәткәрҙәре өлкәндәргә ҡыҙыҡлы программалар тәҡдим итә. Сәфәр үҙәге ҡурсаулыҡтың 85 йыллығын билдәләгәндә асылды һәм уның хеҙмәткәрҙәре, Һарғая ауылы халҡы өсөн юбилейға яҡшы бүләк булды.


text:
Рәсәй һәм донъя яңылыҡтары
Рәсәй Ҡораллы көстәре генераль штабының оператив идаралығы етәксеһе Сергей Рудской Мәскәү Алеппола утты туҡтатырға һәм ҡалаға гуманитар ойошмалар вәкилдәрен үткәрергә әҙер, тип белдерҙе. Әммә шул уҡ ваҡытта “Ан-Нусра” һуғышсыларынан махсус коридорҙар буйынса һуғыш барған урындарҙан китергә, көнбайыш террорсыларҙы ҡорал менән тәьмин итеүҙе туҡтатырға тейеш.
Клинтондар ғаиләһенең элекке һаҡсыһы Америка президентлығына кандидат Хиллари Клинтон һайлау алды программаһын ялған белдереүҙәргә ҡора, тип белдергән. Ҡушма Штаттар халҡы уны һайлаһа ныҡ яңылышасаҡ, тигән ул. Хиллари Клинтон һайлау алды программаһын өлгәшелгән уңыштары нигеҙендә ҡора алмай, шуға ла ул ялған белдереүҙәр яһап халыҡ иғтибарын икенсе яҡҡа йүнәлтергә тырыша тигән Клинтондар ғаиләһенең элекке һаҡсыһы.
Германияның БАСФ концернының химия заводында шартлауҙа ике кеше һәләк булған. Алтауһы яраланған. Фажиғә предприятиеның портында тиҙ янып китеүсе шыйыҡса тултырылған һауыттарҙы бушатҡанда теркәлә. Хакимиәттәр халыҡты тәҙрәләрҙе ныҡлап ябырға һәм урамға сыҡмаҫҡа саҡырған.
Филлипиндарға “Лавин” тайфуны яҡынлаша. Атмосфера, геофизика һәм астрономик хеҙмәттәр хакимиәте белдереүенсә, ул һуңғы өс йылда иң ҡеүәтлеһе булыуы ихтимал. Ғәрәсәт көсө артҡандар-артасаҡ, ел тиҙлеге секундына 220 километрға етәсәк.


text:
Яңы йыл менән, ҡәҙерле дуҫтар!
Ҡәҙерле ватандаштар!
Һеҙҙе Яңы 2010 йыл менән ихлас ҡотлайым!
Үтеп барған йыл һуңғы тиҫтә йыл эсендә иң ҡатмарлыһы булды, иҡтисадыбыҙ һәм социаль өлкәнең ныҡлығын етди тикшереүгә, Башҡортостандың барлыҡ халҡы өсөн етди һынауға әүерелде. Әммә, ҡыйынлыҡтарға ҡарамаҫтан, уны хаҡлы рәүештә ижади хеҙмәт йылы тип атарға мөмкин.
Көрсөккә ҡаршы күрелгән саралар, иҡтисадты диверсификациялау һәм яңыртыу буйынса ваҡытында үткәрелгән структур үҙгәртеп ҡороуҙар донъя финанс-иҡтисади көрсөгөнөң кире йоғонтоһон ниндәйҙер дәрәжәлә йомшартыу мөмкинлеген бирҙе. Башҡортостан Рәсәйҙең көрсөккә ҡаршы программалар уңышлы тормошҡа ашырылған төбәктәре иҫәбенә инә.
Иҡтисадтың ҡайһы бер айырыуса мөһим күрһәткестәре буйынса республика ил һәм Волга буйы федераль округындағы уртаса күрһәткестәр менән сағыштырғанда яҡшы үҫеш тиҙлеге күрһәтә. Беҙ нефтте тәүге эшкәртеү, автомобиль бензиндары, дизель яғыулығы, кальцийлы сода, бутил һәм изобутил спирттар, каустик сода, полиэтилен, синтетик ыҫмалалар һәм пластик массалар етештереү буйынса элеккесә алдынғы урындарҙы биләйбеҙ. Башҡортостан – ауыл хужалығы продукцияларын иң күп етештереүселәрҙең береһе.
Республика илдә инвестицион күркәмлеге юғары кимәлдә булған төбәктәрҙең тәүге тиҫтәһенә инә, инвестиция һалыуҙың иң түбән иҡтисади хәүефенә эйә. Бында 76 эре инвестиция проекты өҫтөндә эш алып барыла. Уларҙы тормошҡа ашырыу 600 миллиард һум самаһы инвестиция йәлеп итәсәк. Ә был – 55 мең яңы эш урыны!
Сәнәғәт етештереүе модернизациялана. “Сода”, “Каустик”, “Өфөнефтехим”, “Өфө моторҙар эшләү берекмәһе”, “КүмАПП”, “ОЗНА”, “Белорет металлургия комбинаты”, “Туймазыбыяла”, “Туймазы бетон ташыу автомашиналары заводы”, “НефАЗ” акционерҙар йәмғиәттәрендә өҫтәмә хаҡы юғары булған продукция сығарыуҙы арттырыуға йүнәлтелгән мөһим проекттар тормошҡа ашырыла. Республиканың агросәнәғәт комплексында етештереү ҡеүәттәре арта, райондарҙа яңы ҡошсолоҡ комплекстары, ит эшкәртеү цехтары, һөтсөлөк фермалары сафҡа индерелә.
Халыҡтың йәшәү сифатын яҡшыртыу буйынса күп яҡлы эш дауам итте. Меңдәрсә ғаилә торлаҡ шарттарын яҡшыртты. Беҙ торлаҡ төҙөлөшө күләмдәрен арттыра алдыҡ. Аҙ ҡатлы йорттар төҙөү әүҙем үҫеш алды. Яңы мәктәптәр, балалар баҡсалары, поликлиникалар һәм дауаханалар, спорт һәм мәҙәни учреждениелар төҙөлдө. Тиҫтәләрсә километр автомобиль юлдары, газ үткәргес һәм һыу үткәргес селтәрҙәре һалынды.
Донъя көрсөгөнә ҡарамаҫтан, республикала халыҡтың уртаса эш хаҡы һәм аҡсалата килемдәре артты. Ветерандарға, бюджет өлкәһе хеҙмәткәрҙәренә, күп балалы һәм аҙ тәьмин ителгән ғаиләләргә, етем балаларға һәм йәштәргә булышлыҡ итеү буйынса өҫтәмә саралар күрелде. Быйылдан башлап биш һәм унан күберәк балиғ булмаған балалы ғаиләләргә торлаҡ сертификаттары бирелә башланы. Йәштәрҙең башланғыстарын яҡлау һәм үҫтереү йылы программаһы уңышлы үтәлде. Ошо ҙур эштең һөҙөмтәһе булараҡ демографик хәл яҡшырҙы. Һуңғы ун алты йылда тәүге тапҡыр тыуым кимәле үлем кимәленән юғарыраҡ булды.
Быларҙың барыһы ла — Башҡортостан халҡының иртәгәһе көнгә ышаныс менән ҡарауына, балаларҙың киләсәге өсөн тыныс булыуына дәлил ул. Ошо һығымта Башҡортостан Республикаһының кеше потенциалы тураһында БМО белгестәре менән берлектә әҙерләнгән илдәге тәүге төбәк доклады менән дә раҫлана.
Беҙ уҙып барған йылда, төп фән, мәғариф һәм мәҙәниәт үҙәктәренең береһе булараҡ бик күп халыҡ-ара, Рәсәй һәм республика форумдары, конкурстары, ғилми конференцияларының республикала үткәрелеүе менән ғорурланабыҙ. Башҡортостан Республикаһы халыҡтары ассамблеяһының сираттағы съезы мөһим ваҡиға булды. Ҙур спорт ярыштарында спортсыларыбыҙҙың уңышлы сығыштары дауам итте. Тайбейҙағы Сурдолимпия уйындарында республикабыҙҙы данға күмгән атлеттарыбыҙға айырым рәхмәт.
Бөгөн төп бурысыбыҙ — көрсөктән лайыҡлы сығыуҙы тәьмин итеү, халыҡтың именлеген нығытыу, ныҡышмалы рәүештә артабанғы тотороҡло социаль-иҡтисади үҫеш өсөн нигеҙҙәрҙе булдырыу.
Яңы өмөттәрҙе һәм мөһим пландарҙы беҙ Яңы йыл менән бәйләйбеҙ. Ул, һис шикһеҙ, шатлыҡ-ҡыуаныстар ҙа, ҡыйынлыҡтар ҙа килтерер. Әммә алда – ғәйәт ҙур эшмәкәрлек яланы, һоҡланғыс һәм, иң мөһиме, етди перспективалар.
Һеҙҙең барығыҙға ла, ғаиләләрегеҙгә, туғандарығыҙға һәм яҡындарығыҙға ныҡлы һаулыҡ һәм оло бәхет, рух күтәренкелеге, Башҡортостан һәм бөтә Рәсәй хаҡына уңышлы эшләүегеҙҙе теләйем!
Бөтә хыялдарығыҙ һәм теләктәрегеҙ тормошҡа ашһын, һәр йортта тыныслыҡ, йәм һәм муллыҡ булһын!
Яңы йыл менән, ҡәҙерле ватандаштар!
Башҡортостан Республикаһы Президенты М. Рәхимов.


text:
Фото:
Бүре алған өсөн 3000 һум күләмендә премия билдәләнгән
Фото:
Йыл һайын Башҡортостанда 200-400 бүре барлығы билдәләнә. Уҙған йылда, ҡышҡы маршрут иҫәбе буйынса, республикала 513 бүре теркәлгән. Ул күсеп йөрөүсе йыртҡыс, бүре балаларын үрсеткәндә, апрелдән авгусҡа тиклемге арала ғына бер урында көн итә. Әлеге ваҡытта республика урмандарын гиҙгән бүреләр иҫәбе асыҡлана. Кинәт артыуҙары күҙәтелгәндә, иҫәбен кәметеү һәм ҡотороу ауырыуынан профилактика йәһәтенән, ҡырағай йәнлектәрҙе атып алыу башлана. “2004-2010 йылдарҙа экология һәм Башҡортостан Республикаһының тәбиғәт ресурстары” программаһына ярашлы, был сараға матди сығымдар республика бюджетынан бүленә.
Уҙған йылдың ғинуар айында бүреләрҙең шәхси ихаталағы малдарға ташланыуы күҙәтелгән. Ул саҡта иң уҫал йыртҡыстарҙы тотоу маҡсатында махсус төркөмдәр ойошторорға тура килгән. Быйыл бүреләр һөжүмен көтмәҫкә ҡарар ителгән. Беренсе ғинуарҙан 15 апрелгә ҡәҙәр бүре һәм төлкө ауларға рөхсәт бар. Әммә рөхсәт ителгән алымдар менән һәм артабан тирене тапшырыу мотлаҡ. Һунарсыларға ауланған бүре тиреһе өсөн 3000 һум күләмендә премия ҡаралған, бер баш төлкө хаҡы иһә — 200 һум. Йәмғеһе 100 баш бүре һәм 550 баш төлкөнө ауларға рөхсәт бирелгән. Әммә, ҡағиҙә булараҡ, атып алынған йыртҡыстар һаны билдәләнгән иҫәпкә етмәй.
Һунарсылар табышын “БР буйынса һунарсылар һәм балыҡсылар ассоциацияһы” ойошмаһының әҙерләү пункттарына тапшырырға тейеш. Тиренең ниндәй йәнлектеке булыуына һәм ҡотороу ауырыуына экспертиза эшләгәндән һуң, һунарсыларға түләүҙәр башҡарыла.


text:
Кесаҙна ҡала халҡын сираттағы вакансиялар йәрминкәһе көтә
Кесаҙна, 10 ноябрҙә, Өфөнөң халыҡ мәшғүллеге үҙәгендә вакансиялар йәрминкәһе үтәсәк. Унда коммуналь, социаль һәм персональ хеҙмәттәр күрһәтеү менән шөғөлләнгән предприятиеларҙың ҡатнашыуы көтөлә.
— Был төрлө пландағы йәрминкә буласаҡ, сөнки унда баш ҡаланың коммуналь һәм социаль хеҙмәттәре лә, кадрҙар агентлыҡтары ла, шулай уҡ күп һанлы дәүләт ҡарамағында булмаған предприятиелар, шул иҫәптән бөҙрәханалар һәм ҡунаҡханалар ҙа ҡатнаша. Ғәҙәттәгесә, вакансиялар, күп буласаҡ. Шуға ла бындай йәрминкәләр һәр ваҡыт 600-ҙән 800-гә тиклем кешене йыя, — тип хәбәр итте «Башинформ» агентлығына Өфөнөң Халыҡ мәшғүллеге үҙәгенең предприятиелар менән бәйләнештәр бүлеге начальнигы Ирина Турчина.


text:
1 апрелдән ҙур йөклө транспорт хәрәкәтен сикләү индерелә
1 апрелдән 30-на тиклем Башҡортостанда республика биләмәһе буйлап үткән федераль автомобиль юлдары участкаларында ҙур йөклө транспорт хәрәкәтенә сикләү индерелә.
Аҙыҡ-түлек, дарыуҙар, яғыулыҡ-майлау материалдары, орлоҡ, тупраҡ һәм стихиялы бәлә-ҡаза йәки башҡа төрлө ғәҙәттән тыш хәлдәр эҙемтәләрен бөтөрөү өсөн кәрәкле йөктәр ташыусы транспорт саралары ғына йөрөүгә рөхсәт аласаҡ.
Пропускылар биреү менән “Федераль юл агентлығының Һамар-Өфө-Силәбе автомобиль магистраль идаралығы” шөғөлләнә.


text:
Стәрлетамаҡта радиация аварияларында һәләк булғандар иҫтәлегенә арналған сара ойошторола
26 апрелдә Стәрлетамаҡтың Киров исемендәге паркында атом станцияларындағы авариялар һәм һәләкәттәрҙә һәләк булғандар иҫтәлегенә арналған тантаналы сара ойошторола.
Радиация авариялары һәм һәләкәттәре ҡорбандарының мемориалы янында йола буйынса 28949-се ғәскәри часы офицерҙары һәм һалдаттары — ядро ҡоралын һынауҙа ҡатнашҡан запастағы офицерҙар, мәрхүмдәрҙең туғандары һәм яҡындары йыйыласаҡ. Тантанаға килгәндәр һәләк булғандарҙы бер минут тын ҡалып иҫкә аласаҡ, мемориалға сәскәләр һаласаҡ.


text:
1 июндә Салауатта тариф мәсьәләләре буйынса граждандар ҡабул итеү ойошторола
1 июндә Салауат ҡалаһында граждандарҙы ҡабул итеү ойошторола, ул электр уты һәм йылылыҡ менән тәьмин итеү өлкәһендәге тарифтарға, шулай уҡ коммуналь комплекс ойошмалары хеҙмәттәренә арнала. Ҡала халҡының һорауҙарына Башҡортостан Республикаһының Тарифтар буйынса дәүләт комитеты рәйесе урынбаҫары Ирина Васимирская яуап бирәсәк, тип хәбәр иттеләр ведомствоның матбуғат хеҙмәтендә.
Ҡабул итеү Ленин урамы, 2 адресы буйынса 11.00-дә башлана.


text:
Быйыл республикала 650 етем бала торлаҡ менән тәьмин ителәсәкФото: Андрей Старостин
Быйыл республикала 650 етем бала торлаҡ менән тәьмин ителәсәк
Быйыл республикала 650 етем бала торлаҡ менән тәьмин ителәсәкФото: Андрей Старостин
Шаршамбы, 11 сентябрҙә, БР Хөкүмәте Президиумы ултырышында етем балаларҙы торлаҡ менән тәьмин итеү мәсьәләһе тикшерелде. Сараны Башҡортостан Президенты Рөстәм Хәмитов алып барҙы.
Ағымдағы йыл башына ҡарата төбәктә 18 336 кеше етем һәм ата-әсә ҡарауынан мәхрүм ҡалған бала тип танылған. Уларҙың 1,5 меңе 2013 йылда торлаҡ алыу хоҡуғына эйә, әммә был хоҡуҡтар тормошҡа ашырылмаған.
Рөстәм Хәмитов билдәләүенсә, йыл һайын был маҡсаттарға республика власы тарафынан ҙур финанс ресурстары йүнәлтелә.
— Һуңғы өс йылда төбәк бюджетынан 1 миллиард 250 миллион һум аҡса бүленде һәм 1272 бала торлаҡ алды. Быйыл йәнә 400 миллион һум йүнәлтелә, федераль бюджеттан өҫтәмә рәүештә 93 миллион һум алыу планлаштырыла, — тине Рөстәм Хәмитов.
Шулай итеп, быйыл 650 етем бала торлаҡ мәсьәләһен хәл итәсәк.
Был йүнәлештәге эшмәкәрлек уңышлы тормошҡа ашырыла. Сағыштырыу өсөн: 2007 йылда балалар йорттарын тамамлаусыларға йәмғеһе 50 фатир бүленһә, 2012 йылда был һан 603-кә етте.
Хәлде яҡшы яҡҡа үҙгәртер өсөн Башҡортостанда тейешле саралар күрелә. Шулай итеп, былтырҙан башлап муниципалитеттар етем балалар өсөн торлаҡ һатып алыуға аҡса йүнәлтеүҙән тыш, улар өсөн йорттар төҙөүгә лә средстволар бүлә. Президент һүҙҙәренсә, көҙ көнө республиканың яңы парламенты «Етем балаларҙың торлаҡ йорттарҙы ремонтлауға хоҡуҡтарының өҫтәмә гарантиялары тураһында»ғы закон ҡабул итәсәк.
— Был тәҡдимдәрҙе тормошҡа ашырыуға ресурстар кәрәк буласаҡ, — тип билдәләне Рөстәм Хәмитов. – Беҙ торлаҡ төҙөлөшө күләмдәрен арттырыуға, атап әйткәндә, социаль йорттар төҙөүгә баҫым яһайбыҙ. Әлеге ваҡытта республика һәм муниципаль резерв ер фондтары булдырыла, был участкалар эконом класындағы торлаҡ йорттар төҙөү өсөн бүленәсәк.
БР Хөкүмәте Премьер-министры урынбаҫары Лилиә Ғүмәрова билдәләүенсә, бөгөн етем балаларҙың яҡынса 50 процентына фатирҙар яңы йорттарҙан бирелә. Шулай уҡ вице-премьер ҡануниәткә индерелгән үҙгәрештәр тураһында иҫкә төшөрҙө. 2013 йылдың 1 ғинуарынан 15-се федераль закон үҙ көсөнә инде, уға ярашлы етем балаларҙың байтаҡ мәсьәләләре комплекслы хәл ителә.
Ата-әсә ҡарауынан мәхрүм ҡалған балалар тураһында һүҙ йөрөтөп, Башҡортостан Президенты социаль етемлекте иҫкәртеүгә айырыуса ҙур иғтибар бүлде. Рөстәм Хәмитов балаларҙың социаль именлеге өсөн яуаплы барлыҡ структураларҙы үҙҙәренең бурыстарына яуаплы ҡарарға саҡырҙы.


text:
Өфөлә күп профилле йәрминкәлә 60-тан ашыу эш биреүсе ҡатнашасаҡ
Башҡортостанда социаль партнерлыҡты үҫтереүгә 20 йыл тулыуға ҡарата уҙғарылған саралар сиктәрендә 26 ноябрҙә БР Профсоюздар йортонда күп тармаҡлы вакансиялар йәрминкәһе үтәсәк, шул иҫәптән йәштәр өсөн дә.
— «Социаль партнерлыҡ системаһында хеҙмәт баҙары» акцияһы сиктәрендә эш һәм уҡыу урындары вакансиялар йәрминкәһе 13 сәғәттән алып 16 сәғәткә тиклем дауам итәсәк, — тип хәбәр итте Өфө Мәшғүллек үҙәге – йәштәр хеҙмәте биржаһының әйҙәүсе инспекторы Рәмилә Лушникова. — Әлеге ваҡытта иҡтисадтың төрлө өлкәләренән 60-тан ашыу эш биреүсе йәрминкәлә ҡатнашырға теләк белдерҙе.
Улар араһында – сәнәғәт, төҙөлөш, транспорт һәм элемтә, йәмәғәт туҡланыуы предприятиелары, шулай уҡ һаулыҡ һаҡлау һәм мәғариф учреждениелары.
Дөйөм алғанда, меңдән ашыу буш эш урындары тәҡдим ителәсәк.
26 ноябрҙә БР Профсоюздар йорто алдында 13 сәғәттән алып 16 сәғәткә тиклем компьютер диагностикаһы һәм вакансиялар һайлау буйынса мобиль офис эшләйәсәк. Профсоюздар йортоноң икенсе ҡатында был ваҡытта хеҙмәт һәм мәшғүллек хоҡуғы мәсьәләләре буйынса юридик ярҙам пункты эшләйәсәк. Профсоюздар йортоноң конференциялар залында 14 сәғәттән алып 15 сәғәткә тиклем «Һөҙөмтәле эшкә урынлашыуҙың психологик аспекттары» оҫталыҡ класы уҙасаҡ.
Быларҙан тыш, 26 ноябрҙә Башҡортостандың Профсоюздар йортонда социаль-хеҙмәт мөнәсәбәттәрен көйләү буйынса Республика өс яҡлы комиссияһының күсмә ултырышы үткәреләсәк, тип хәбәр итте «Башинформ» агентлығына БР Хеҙмәт министрлығының матбуғат сәркәтибе Роза Кузьменко.


text:
Һалымсылар араһындағы коррупцияға телефон аша ялыу бирергә мөмкин
Башҡортостан Республикаһы буйынса Федераль һалым хеҙмәте Идаралығында «Коррупцияға ҡаршы ышаныс телефоны» эшләй башланы. Әгәр һалым инспекторы ришүәт талап итһә йәки граждандарҙа дәүләт граждан хеҙмәткәрҙәре тарафынан эшләнгән һалым өлкәһендәге башҡа төрлө хоҡуҡ боҙоуҙар тураһында мәғлүмәт булһа, был турала (3472) 29-76-76 телефоны аша хәбәр итергә мөмкин.
Башҡортостан Республикаһы буйынса Федераль һалым хеҙмәте Идаралығының матбуғат хеҙмәтенән хәбәр итеүҙәренсә, телефон тәүлек әйләнәһенә эшләй. Мөрәжәғәттәр автоматлаштырылған режимда ҡабул ителә, мәғлүмәт автоматик яҙып алыусыға теркәлә. Ведомствоның хәүефһеҙлек бүлеге белгестәре артабан улар буйынса профилактик саралар күрәсәк.


text:
2 ноябрь
2 ноябрь — григориан стиле буйынса йылдың 306-се көнө (кәбисә йылында 307-се). Йыл аҙағына тиклем 59 көн ҡала.
Йөкмәткеһе
Байрамдар[үҙгәртергә | вики-тексты үҙгәртергә]
Халыҡ-ара[үҙгәртергә | вики-тексты үҙгәртергә]
Милли[үҙгәртергә | вики-тексты үҙгәртергә]
- АҠШ Виргин утрауҙары — Азатлыҡ көнө.
- Либерия — Рәхмәт көнө.
- Төрөкмәнстан — Һаулыҡ көнө.
Тарихи ваҡиғалар[үҙгәртергә | вики-тексты үҙгәртергә]
Был көндө тыуғандар[үҙгәртергә | вики-тексты үҙгәртергә]
- 69 б.э.т. — Клеопатра, Боронғо Египет батшаһы.
- 1895 — Иҙелғужин Кәрим Абдулла улы, Башҡорт милли хәрәкәте эшмәкәре.
- 1950 — Рафаил Диваев, дәүләт һәм йәмәғәт эшмәкәре, Башҡортостан Республикаһының атҡаҙанған юрисы, милиция генерал-лейтенанты.
Был көндө үлгәндәр[үҙгәртергә | вики-тексты үҙгәртергә]
- 1937 — Йомағолов Харис Йомағол улы, Башревком рәйесе (1919—1920).
- 1950 — Джордж Бернард Шоу, ирланд яҙыусы, Нобель премияһы лауреаты.
- 1998 — Мостафина Фатима Хәмит ҡыҙы, педагог, партия һәм дәүләт эшмәкәре, фәлсәфә фәндәре кандидаты.
- 2008 — Гәрәев Әмир Сәлимгәрәй улы, башҡорт яҙыусыһы һәм журналисы.


text:
Шәһит Хоҙайбирҙин бүләге лауреаттары иғлан ителде
Бүләк был юлы өс кешегә бирелә. 30 мең һум күләмендәге аҡсалата бүләк “Йәшлек” гахетаһы хәбәрсеһе Баныу Ҡаһармановаға тапшырыла.
Тағы ла бер еңеүсе Андрей Ничков, “Мололежная газета” хәбәрсеһе. Ҙур ҡаҙаныштарға ирешкән журналистарҙың был еңеүе башҡаларға өлгә ти, Хоҙайбирҙин исемендәге премия комиссияһы ағзаһы Рәйлә Шәкүрова.
Шәһит Хоҙайбирҙин исемендәге дәүләт премияһы 1997-се йылда барлыҡҡа килгән. Әле уға республика баҫмаларында эшләүсе 70 тән ашыу журналист лайыҡ булған. Ҡәләм оҫталарын тәбрикләү тантанаһы Күгәрсен районының Хоҙайбирҙин ауылында үткәрелә.


text:
Рәсәй чемпионатында Башҡортостан дзюдосылары миҙалдар яуланы
Санкт-Петербургта дзюдо буйынса Рәсәй чемпионаты уҙҙы. Башҡортостандан был турнирҙа Өфөнөң биш көрәшсеһе ҡатнашты. 33 йәшлек Башҡортостан спортсыһы Рөстәм Арсланов 100 килограмм ауырлыҡ категорияһында финалда Осетиянан Давид Битиевты еңде.
Дмитрий Балянов, Ставрополдән Тарасенконы ярты минуттан әҙерәк ваҡыт эсендә ҡалаҡ һөйәгенә һалып, «бронзаны» яуланы.
Ярыш командалар осрашыуы менән тамамланды, унда Башҡортостан спортсылары бронза призерҙар булды.


text:
Президент Өфөлә һәм Өфө районында ҡайһы бер объекттарҙа булды
Шәмбе, 28 март көнө, Башҡортостан Президенты Мортаза Рәхимов Өфө ҡалаһы һәм районындағы ҡайһы бер социаль һәм иҡтисади өлкә объекттарын ҡараны. Эш сәфәрендә уны БР төҙөлөш, архитектура һәм транспорт министры Рауил Ибәтуллин оҙатып йөрөнө.
Республика башлығы, атап әйткәндә, 39-сы гимназияла, Дәүләткилдиев исемендәге Республика художество гимназия-интернатында һәм Әлмөхәмәтов исемендәге Республика музыка гимназияһында булды. Был инновацион белем биреү учреждениеларында реконструкция алып барыла.
Реконтрукция шулай уҡ "Йәшел сауҡалыҡ" шифаханаһында ла үткәрелә — тиҙҙән бында яңыртылған ял итеү үҙәге барлыҡҡа киләсәк. Һуңынан Президент Өфө районындағы коттедждар ҡаласығында һәм "Алексеевка" совхозында булды.


text:
Социаль туристар Башҡортостандан Ҡазанға йөрөйәсәк
Социаль туризм проекты сиктәрендә Башҡортостанда төбәк халҡы Татарстандың баш ҡалаһы Ҡазанға йөрөйәсәк. Бында, иң элек, ил буйлап сәйәхәт итергә мөмкинлек биреләсәк оло йәштәге әүҙем кешеләр хаҡында һүҙ бара. Был турала кисә Татарстан менән хеҙмәттәшлек тураһында килешеүгә ҡул ҡуйған ваҡытта Башҡортостан Президенты Рөстәм Хәмитов белдерҙе.
Республика башлығы аңлатыуынса, был пилот проекты федераль кимәлдә хупланған һәм яңы йылда ғәмәлгә ашырыла башлаясаҡ.
Хәтерегеҙгә төшөрәбеҙ, Башҡортостан Президенты Рөстәм Хәмитов социаль туризмды үҫтереүҙең инициаторы булды. Идеяны Рәсәй Президенты Дмитрий Медведев хупланы. 2011 йылда пенсия йәшендәге кешеләргә туристик юлламаны компенсациялауға республика ҡаҙнаһынан 37-38 миллион һум бүлеү планлаштырыла. Социаль туризм программаһын БР Эшҡыуарлыҡ һәм туризм буйынса дәүләт комитеты әҙерләй. Яҡын арала ул Башҡортостан Хөкүмәте менән раҫланырға тейеш.


text:
Башҡортостанда Рәсәй Президентының майҙағы указдарын үтәү 100 процент менән тиерлек бара
— Башҡортостан – Рәсәй Президентының майҙағы указдарын үтәү 100 процент менән тиерлек барған күп булмаған төбәктәрҙең береһе. Эш хаҡы указдар менән билдәләнгән һәм унан саҡ юғары темптар менән бара, балалар баҡсалары, мәктәптәр төҙөйбөҙ, — тине Башҡортостан Президенты, Волга буйы һәм Урал федераль округтарына ингән, Рәсәй Федерацияһы субъекттарының һайлау комиссиялары рәйестәре менән семинар-кәңәшмәлә сығыш яһап. — Былар барыһы ла демографик күрһәткестәрҙә ыңғай сағылыш таба. Республикала 60 меңләп бала тыуҙы.
Рөстәм Хәмитов ике көнлөк форумдың ҡатнашыусыларын республиканың ижтимағи-сәйәси иҡтисади хәле менән таныштырҙы.
— Яҡшы эшләйбеҙ, тип көрсөк күренештәре беҙгә лә килеп етте. 2014 йылдың беренсе кварталын бер ярым процентҡа кәмеү менән эшләнек, әммә икенсе-өсөнсө кварталдарҙа ҡаплаясаҡбыҙ.
— Торлаҡты сафҡа индереү буйынса яҡшы эшләнек. 2013 йылда Волга буйы федераль округында беренсе урынды биләнек. 2,5 миллион квадрат метр самаһы торлаҡ индерҙек, — тине республика башлығы.
Уҙған йылда инвестиция ресурстарының күләме, 270 миллиард һумға тиерлек етеп, һигеҙ процентҡа артты.
Рөстәм Хәмитов, киләһе йылда Өфөлә эре халыҡ-ара ШОС һәм БРИКС саммиттары уҙғарыласаҡ, тип һөйләне.


text:
Вакансиялар йәрминкәһе Өфөлә 36 мең кешене йыйҙы
Йыл башынан алып Өфөлә 40-тан ашыу махсус вкансиялар йәрминкәһе үтте, уларҙың ойоштороусыһы булып ҡаланың халыҡ мәшғүллеге үҙәге сығыш яһаны. Йәрминкәләрҙә баш ҡаланың 900-ҙән ашыу предприятиеһы һәм яңы эш эҙләгән 36 меңгә яҡын Өфө халҡы ҡатнашты.
Белгестәр әйтеүенсә, ошондай йәрминкәләр арҡаһында уларға килгәндәрҙең яҡынса 10 проценты эшкә урынлаша.
— Әлеге ваҡытта Өфөләге эш биреүселәр вакансиялар йәрминкәһендә 16 меңдән ашыу буш эш урындары тәҡдим итте. Миҫал өсөн, бөгөнгө йәрминкәлә генә ҡала предприятиелары өфөлөләргә 600-ҙән ашыу вакансия тәҡдим итте. Иҫәп буйынса 44-се вакансиялар йәрминкәһендә ҡатнашҡан эш биреүселәр араһында башлыса сәнәғәт һәм сауҙа предприятиелары иҫәпләнә. 800 дәғүәсенең 150-гә яҡыны бөгөн эшкә урынлашыуға реаль мөмкинлек алды, — тип хәбәр итте «Башинформ» агентлығына Өфөләге Халыҡ мәшғүллеге үҙәгенең предприятиелар менән бәйләнештәр буйынса бүлеге начальнигы Ирина Турчина.


text:
Өфөлә Израиль тарихы һәм мәҙәниәте үҙәге асыла
Шишәмбе, 7 февралдә, М.Аҡмулла исемендәге Башҡорт дәүләт педагогия университетында Израиль тарихы һәм мәҙәниәте үҙәгенең презентацияһы үтәсәк. Юғары уҡыу йортоноң матбуғат үҙәгендә аңлатыуҙарынса, Үҙәк БДПУ-ның һәм Израиль илселегенең инициативаһы менән асыла. Ул дәүләттәр араһындағы интернациональ бәйләнештәрҙе нығытыу маҡсатында университеттың социаль-гуманитар факультеты базаһында эшләйәсәк.
Сара программаһы менән социаль-гуманитар факультет деканы Владислав Бениндың һәм ғилми эштәр буйынса проректор Алмаза Мостаевтың сығышы ҡаралған. Бынан тыш, Израиль дәүләте тураһында документаль фильм күрһәтеләсәк һәм Марина Фисанович фотоһүрәттәренең экспозицияһы тәҡдим ителәсәк. РФ Журналистар союзы ағзаһы Эмма Шкурко йәһүдтәрҙең мәҙәниәте тураһында һөйләһә, Өфө шағиры, рус теле кафедраһы доценты Дмитрий Масленников социаль-гуманитар факультет студенттары менән берлектә был тематика буйынса китаптарҙың презентацияһын үткәрәсәк.


text:
Башҡортостанда «Һылыуҡай-2015» матурлыҡ конкурсына әҙерлек башланды
ӨФӨ, 2015 йыл, 12 ғинуар. /«Башинформ» мәғлүмәт агентлығы, Гөлфиә Акулова/.
Башҡорт ҡыҙҙарының «Һылыуҡай-2015» гүзәллек бәйгеһенә әҙерлек башланды. Төркөмдә республика райондары һылыуҡайҙары өсөн асыҡ тауыш биреү бара.
Конкурста 16 йәштән 22 йәшкә тиклем ҡыҙҙар ҡатнаша. Бәйге талаптарының иң мөһиме — тышҡы матурлыҡ менән бергә башҡорт телен белеү.
«Һылыуҡай-2015» республика телевизион конкурсының һайлап алыу туры ҡалаларҙа февралдә, Өфөлә март башында үтә. Бәйгенең финалы 10 апрелдә «Башҡортостан» дәүләт концерт залында уҙасаҡ.
Хәтерегеҙгә төшөрәбеҙ, быйыл «Һылыуҡай» 23-сө тапҡыр ойошторола. Ошо йылдар эсендә конкурста 200-ҙән ашыу ҡыҙ ҡатнашты, шуларҙың күбеһе реклама һәм модель бизнесында үҙ карьераһын дауам итте.
Конкурстың ойоштороусылары — «Башҡортостан» ТРК ДУП-һы, БР Мәҙәниәт министрлығы, Республика халыҡ ижады үҙәге һәм «Аҙна» гәзите.


text:
«Салауат Юлаев» хоккей клубын Валерий Нургутдинов етәкләне Фото: «Салауат Юлаев» хоккей клубы сайты
«Салауат Юлаев» хоккей клубын Валерий Нургутдинов етәкләне
«Салауат Юлаев» хоккей клубын Валерий Нургутдинов етәкләне Фото: «Салауат Юлаев» хоккей клубы сайты
ӨФӨ, 2016 йыл, 20 ғинуар. /«Башинформ» мәғлүмәт агентлығы, Сергей Захаров/.
Республикалағы төп команданың рәсми сайтында хәбәр ителеүенсә, Валерий Нургутдинов «Салауат Юлаев» хоккей клубының яңы генераль директоры итеп тәғәйенләнде, быға тиклем ул «Торос» хоккей клубында ошо уҡ вазифаны биләгән.
Нургутдинов Нефтекамала дүрт йыл эшләгәндә «Торос» хоккейсылары Юғары хоккей лигаһында өс тапҡыр чемпион исемен яуланы, былтыр яҙ генераль директор клубтың иң яҡшы етәксеһе булараҡ наградаға лайыҡ булды.
Александр Семак генераль директор ярҙамсыһы вазифаһына күсерелгән.


text:
Фото:
Рөстәм Хәмитов банк берләшмәһе вәкилдәре менән осрашты
Фото:
22 мартта Башҡортостан Президенты Рөстәм Хәмитов банк берләшмәһе вәкилдәре менән осрашты. Осрашыуға Рәсәй банктары ассоциацияһы президенты Гарегин Тосунян, Рәсәй Банкы рәйесе урынбаҫары Михаил Сухов, «МДМ Банк» асыҡ акционерҙар йәмғиәтенең Директорҙар советы рәйесе Олег Вьюгин, «Альфа-Банк» асыҡ акционерҙар йәмғиәте Идараһы рәйесе Андрей Соколов, Башҡортостан Республикаһы Милли банкы рәйесе Рөстәм Мәрҙәнов саҡырылды.
Республиканы иҡтисади йәһәттән үҫтереү, социаль проблемаларҙы, шул иҫәптән ипотека кредитлауы өлкәһендәге мәсьәләләрҙе хәл итеү, эре инвесторҙарға, бәләкәй һәм урта бизнесҡа ярҙам итеү өсөн банк секторын йәлеп итеү мәсьәләләре тикшерелде, тип хәбәр иттеләр республика башлығының матбуғат хеҙмәтендә.
Рөстәм Хәмитов, Башҡортостан Хөкүмәте банк берләшмәһе вәкилдәре менән тығыҙ хеҙмәттәшлек итеүҙе дауам итә, тип билдәләне.
— Күптән түгел Милли банкта йомғаҡтар яһаныҡ, унда алдыбыҙҙа торған проблемалар, уларҙы хәл итеү кәрәклеге тураһында ентекләп һөйләштек, — тине Башҡортостан Президенты. — Банктар 2011 йылда һәйбәт, тотороҡло эш күрһәтте. Был да беҙҙең өсөн бик мөһим.
Рөстәм Хәмитов билдәләүенсә, республика социаль торлаҡ биреү мәсьәләһен хәл итеү, эконом класындағы торлаҡ төҙөү, етди инвестициялар йәлеп итеү кеүек бурыстар ҡуя.
— Был мәсьәләләрҙе банктарһыҙ бер нисек тә хәл итә алмаясаҡбыҙ, әлбиттә, — тип һыҙыҡ өҫтөнә алды республика башлығы. — Айырыуса был торлаҡ проблемаһына ҡағыла.
Президент баш ҡаланың күсемһеҙ милек баҙарындағы хәлдәрҙе анализланы. Беренсел торлаҡ баҙарында бөгөн уртаса алғанда торлаҡтың квадрат метры 50 мең һумдан ашыу сумманы тәшкил итә. Халыҡтың түләүгә һәләтлелеге юғары түгел. Эконом класта ғына түгел, уртаса хаҡтар диапазонында ла торлаҡ дефициты күҙәтелә.
— Шуға күрә программаларҙы тормошҡа ашырыуға тотонорға, эшләргә кәрәк, тибеҙ,— тип артабанғы эшмәкәрлек йүнәлешен билдәләне Рөстәм Хәмитов.
Осрашыуҙа бәләкәй һәм урта эшҡыуарлыҡты кредитлау мәсьәләләре лә ҡаралды. Республикала — микрофинанслау үҙәктәре, ҙур банктарҙа консультация пункттары ойошторола.
— Был хеҙмәттәргә һорау бар, был йәһәттән беҙ ҡәнәғәт, — тине Рөстәм Хәмитов. — Һаҡлыҡ банкы менән был пландағы эштәребеҙ һәйбәт бара. Әммә тағы бер ҡабатлайым: әйләнеште арттыра барырға кәрәк. Үҙебеҙ өсөн бер нисә күрһәткес билдәләгәйнек, 2011 йылда уларҙың барыһын да үтәй алманыҡ. Ҡайҙалыр яҡынлаштыҡ, ҡайҙалыр беҙгә кәрәкле диапазонға эләктек, нимәлер килеп сыҡманы. Банк системаһының үҫешенә, киләсәгенә шулай ҙа оптимизм менән ҡарайбыҙ.
Башҡортостандың Милли банкы рәйесе Рөстәм Мәрҙәнов Өфөлә асылған VIII «Банктар. Процестар. Стандарттар. Сифат» ғилми-ғәмәли конференцияһында Башҡортостан Президенты менән билдәләнгән проблемалар, атап әйткәндә, бәләкәй һәм урта эшҡыуарлыҡты кредитлау стандарты тикшерелеүе тураһында һөйләне. Айырым секция торлаҡ баҙарын финанслауға арналған.


text:
Республиканың 42 районында ужым культураларын сәсеүгә төштөләр
Башҡортостандың 42 районында ужым культураларын сәсеүгә төштөләр. БР Ауыл хужалығы министрлығының матбуғат хеҙмәтенән хәбәр итеүҙәренсә, республикала сәсеү эштәре әлегә 30 мең гектар майҙанда башҡарылған, планға ҡарата был биш процент тәшкил итә.
Краснокама, Көйөргәҙе, Миәкә һәм Тәтешле райондарында был эш яҡшы темптар менән бара. Сәсеү эштәре әлеге төбәктәрҙә 12-19 процент майҙанда тамамланған.
Сәсеү эштәре менән бер рәттән Башҡортостан аграрийҙары башҡа баҫыу эштәре, шул иҫәптән орлоҡто ағыулау һәм баҫыуҙарҙы эшкәртеү менән мәшғүл.
Шулай итеп, республика хужалыҡтарында бөгөнгө көнгә 27 мең тонна орлоҡ ағыу менән эшкәртелгән, планға ҡарата был 45 процент тәшкил итә.


text:
Фото:
Башҡортостанда «Йәш тауыштар» конкурсы яңы исемдәр асты
Фото:
ӨФӨ, 2015 йыл, 21 июль. /«Башинформ» мәғлүмәт агентлығы, Ләйлә Аралбаева/.
Ҡариҙел районында эстрада йырын башҡарыусыларҙың «Йәш тауыштар» III республика конкурсы уҙҙы. Баһалама ағзаларының берҙәм ҡарары менән Гран-приға Баҡалы районынан Екатерина Митрофанова лайыҡ булды, Мишкә районынан Марсель Сәлимов I дәрәжә лауреат исемен яуланы.
Бәйгелә республиканың төрлө райондарынан килгән 59 йәш башҡарыусы — 16 йәштән 35 йәшкәсә һәүәҫкәр йырсылар һәм махсус урта музыка уҡыу йорттарының I-II курс студенттары ҡатнашты. Проекттың төп үҙенсәлеге шунда: ул Башҡортостан халыҡтары телдәрендә милли эстрада йырҙарын үҫтереүгә һәм пропагандалауға, йәш башҡарыусылар араһында дуҫтарса бәйләнештәрҙе нығытыуға, уларҙың ижади аралашыуына булышлыҡ итә. «Конкурс йәш йырсыларҙы юғары кимәлдәге йыр бәйгеләренә әҙерләү майҙансығына әүерелә», — тип билдәләй ойоштороусылар.
Жюри составында билдәле йырсылар Вәхит Хызыров һәм Лариса Әхмәтова, композитор Нур Дауытов, Республика халыҡ ижады үҙәге хеҙмәткәре Наталья Кондакова бар ине. Гала-концерт күп милләтле республиканың йәштәр ижады байрамына әүерелде: рус, башҡорт, татар һәм мари йырҙарынан тыш, программала украин, белорус, молдаван һәм сиған телдәрендә йырҙар яңғыраны.


text:
«Етегән» музыкаль фильмын Башҡорт драма театрында күрһәтәсәктәр
Мәжит Ғафури исемендәге Башҡорт академия драма театрының Бәләкәй залында режиссер Айсыуаҡ Йомағоловтың «Етегән» фильмын күрһәтәсәктәр. БР Мәҙәниәт министрлығы хәбәр итеүенсә, фильмды 24 һәм 31 мартта ҡарап буласаҡ. Иҫегеҙгә төшөрәбеҙ, «Йырҙарҙа башҡорт риүәйәттәре» проекты ике миллион һум күләмендә БР Президентының грантын алды.
Презентация сиктәрендә театрҙа картинаны төшөрөүселәр һәм актерҙар: оператор-ҡуйыусы Рияз Исхаҡов, режиссер-ҡуйыусы Айсыуаҡ Йомағолов, артистар Регина Баракова, Лиана Хәбибуллина, Айһылыу Йомағолова, Алтынай Бурина, Нәркәс Ғәйфуллина, Дания Ғөбәйҙуллина, Венера Йәғәфәрова менән осрашыу уҙасаҡ.
Башлана киске сәғәт етелә.


text:
Рөстәм Хәмитов етем балаларға фатир асҡыстары тапшырҙыФото: Андрей Старостин
Рөстәм Хәмитов етем балаларға фатир асҡыстары тапшырҙы
Рөстәм Хәмитов етем балаларға фатир асҡыстары тапшырҙыФото: Андрей Старостин
Бөгөн, 18 октябрҙә, биш йәш кеше Башҡортостан Президенты Рөстәм Хәмитовтың ҡулынан фатир асҡысы алды. Өфөнөң балалар йорттарында тәрбиәләнеүселәргә Яңы Максимовка биҫтәһендә ӨМЭПБ төҙөй башлаған йорттан социаль торлаҡ бүленде. Бында ҡайһы берәүҙәр былтыр уҡ күсенә башлағайны, быйыл тағы бер квартал төҙөп тапшырылды. Рөстәм Хәмитов, 2013 йыл аҙағына тиклем етем балалар 650-нән ашыу фатир аласаҡ, тип билдәләп үтте.
— Был биҫтәнең киләсәге яҡшы, беҙ кешеләргә кәрәкле инфраструктураны мотлаҡ төҙөп бөтөрәсәкбеҙ, юлдар ҙа булыр. Максимовканың үҙен төҙөкләндерергә кәрәк. Дөйөм алғанда, бында перспектива насар түгел. Бөген беҙ тормош юлдары ярайһы уҡ ҡатмарлы шарттарҙа башланған балаларға фатир асҡысы тапшырыу уңайынан йыйылдыҡ, уларға ярҙам итеү – беҙҙең бурысыбыҙ. Быйыл 600-ҙән ашыу фатир төҙөп, уларға тапшыра алдыҡ. Йылына ете-ун фатир биргән бынан өс-дүрт йыл элекке тарихты иҫкә төшөрһәк, насар һөҙөмтә түгел. Былтыр 600 рубежына етһәк, быйыл — 650. Был дәүләттең ахыр килеп ошо проблемаға йөҙ менән боролоуы хаҡында һөйләй. Әммә был проблема тулыһынса хәл ителмәгән әле, тағы мең ярым кеше сиратта тора. Бер-ике йылдан улар ҙа мотлаҡ торлаҡлы буласаҡ. Балаларға йорт йыһаздары алыуҙа ҙур ярҙам күрһәткән ӨМЭПБ-ның генераль директорына рәхмәтемде белдерергә теләйем. Әгәр бөтә заводтар ҙа шундай социаль яуаплылыҡ күрһәтһә, һис тә насар булмаҫ ине.
— Мин тәүге тапҡыр фатир алам, шуға күрә бөгөн үҙ торлағы асҡысын алған егет һәм ҡыҙҙар кисергән хис-тойғоларҙы һүҙ менән генә аңлатырлыҡ түгел. Беҙ барыбыҙ ҙа шатбыҙ, бәхетлебеҙ. Өфөлә һәм тотош республикала етемдәргә күрһәтелгән ярҙам өсөн ҙур рәхмәт. Беҙҙең өсөн ойошторолған байрам өсөн рәхмәт, — тине балаларҙың береһе Александр Лачихин.


text:
Башҡортостан паралимпиясылары икенсе «алтын» яуланы
Канаданың Уистлер ҡалаһында X Паралимпия уйындары башланған көндә Рәсәй йыйылма командаһы иҫәбенә Башҡортостандан ике спортсыбыҙ “алтын” миҙалдар килтерҙе. Беренсеһен терәк-хәрәкәт аппараты зарарланған спортсылар араһында биатлон эҙәрлекләү уҙышында Ирек Зарипов яуланы. Бында икенсе урынға Юрий Костюк (Украина) сыҡты, «бронза» миҙалды Энди Суле (АҠШ) алды.
Физик үҙенсәлектәр менән спортсылар араһында Башҡортостанда тәрбиәләнеүсе биатлонсы Кирилл Михайлов эҙәрлекләү уҙышында беренсе булып килде. Норвег Нильс-Эрик Ульсет унан 19 секундҡа ҡалышты, украин Григорий Вовчинский бронза призер булды.
Рәсәй йыйылма командаһы, һигеҙ награда – өс «алтын», өс «көмөш» һәм ике «бронза» яулап, дөйөм команда иҫәбендә алға сыҡты. Икенсе урынды Украина командаһы (2-1-2) биләй, өсөнсөлә – Германия (1-0-0).


text:
Фото:
Башҡортостан мохтаж ветерандарҙы торлаҡ менән тәьмин итеүгә 1,33 миллиард һум аҡса аласаҡ
Фото:
РФ Президентының 2008 йылдың 7 майындағы «1941 — 1945 йылғы Бөйөк Ватан һуғышы ветерандарын торлаҡ менән тәьмин итеү тураһында»ғы 714-се Указына ярашлы, Рәсәй Федерацияһы Хөкүмәте Рәйесе Владимир Путин 2010 йылдың 20 авгусындағы «Рәсәй Төбәктәр үҫеше министрлығына торлаҡ шарттарын яҡшыртыуға мохтаж булған, “Ветерандар тураһында” Федераль закон менән билдәләнгән айырым категорияларға эйә булған граждандарҙы торлаҡ менән тәьмин итеүгә Рәсәй Федерацияһы субъекттары бюджеттарына субвенциялар биреүгә бюджет ассигнованиелары йүнәлтеү тураһында» 1399-сы бойороҡҡа ҡул ҡуйҙы.
Был аҡса «2010 йылға һәм 2011 һәм 2012 йылдар план осорона федераль бюджет тураһында» Федераль закондың 24-се статьяһы 5-се өлөшө менән ҡаралған средстволар иҫәбенә бүленәсәк, ул 67 млрд. 621 млн. 219,2 мең һум тәшкил итә. Раҫланған бүлеүгә ярашлы Башҡортостан шуның 1 млрд. 333 млн. 065,6 мең һумын аласаҡ.
Быйыл Рәсәй Хөкүмәте 31 марттағы 472-се бойороғо менән был маҡсаттарға аҡса бүлгәйне инде. Ул саҡта ассигнованиелар күләме 34,53 млрд. һум тәшкил иткәйне.


text:
Муниципаль берәмек етәкселәре “Алексеевка” совхозы менән танышаФото: Олег Яровиков
Муниципаль берәмек етәкселәре “Алексеевка” совхозы менән таныша
Муниципаль берәмек етәкселәре “Алексеевка” совхозы менән танышаФото: Олег Яровиков
Муниципаль район һәм ҡала округы хакимиәте башлыҡтары Өфөлә барған семинар нигеҙендә “Алексеевка” совхозында аграр сәнәғәтенең алдынғы технологиялары менән танышты. Улар заманса һөт эшкәртеү цехын, мал тотолған биналарҙы, газотурбина ҡулайламаһын ҡараны, йылытма комбинаты бүлексәләренән йөрөп сыҡты.
“Алексеевка” совхозы – күп тармаҡлы хужалыҡтың сағыу өлгөһө. Бында бер юлы асыҡ һәм һаҡлаулы тупраҡта йәшелсә үҫтереү менән шөғөлләнәләр, тоҡом һәм һауын малын үҫтерәләр. Совхозда ауыл хужалығын эшкәртеү тулыһынса яйға һалынған. Улар агросәнәғәт производствоһының иң яңы технологияларын ҡуллана.
Йәшелсәлек йүнәлешендә эшләгән был предприятие һуңғы йылдарҙа һауын малсылығын уңышлы үҫтереү менән дә шөғөлләнә. Заманса малсылыҡ комплексы төҙөлгән. 2002 йылдан хужалыҡ лизингы буйынса Дания, Германия, Голландиянан тоҡом малын – юғары продуктлы ҡара-ала голштин-фриз, ҡыҙыл-ала голштин тоҡомон һатып алған. 2009 йылда Финляндиянан айршир нәҫеленән бер партия ҡайтартҡандар. Бөгөн хужалыҡта 1770-тән ашыу мөгөҙлө эре мал (КРС) бар, шулар иҫәбендә 720 һыйыр малы. 2009 йылда фураж һыйырынан көндәлек һауым 8168 килограмға еткән.
Совхозда һөт тә эшкәртелә. Муниципалитет башлыҡтары һөт заводы эшмәкәрлеге менән танышты. 2009 йылда завод 5660 тонна һөт эшкәрткән. “Алексеевка” маркаһы менән сығарылған һөт аҙыҡтарының ассортименты бай. Быларҙан тыш хужалыҡта йылына 1300 тонна он, 500 тонна икмәк-ҡалас аҙыҡтары сығарыла.
Алексеевка эшсәндәре матди сараларҙы һаҡсыл тотоноуға ла ҙур иғтибар бирә. Газ турбинаһы ҡулайламаһын сафҡа индереү арҡаһында, мәҫәлән, 14 миллионға яҡын суммаға экономия яһалған. Йылытма комбинатында яҡтылыҡ культураһы – томат һәм ҡыяр үҫтереүгә мөмкинлектәр артҡан.
Семинарҙа ҡатнашыусылар йылытма комбинатының бүлексәләрен ҡараны. Уҙған йылда комбинат тарихында беренсе тапҡыр бишенсе бүлексәнең тәпәш йылытмаһында Әминә Ҡотлобаева звеноһы квадрат метрҙан “Жеронимо” томатынан 45 килограмм уңыш алған. Юлия Ворсина звеноһында (икенсе бүлексә) “Макарена” 44,5 килограмм биргән. Шәхси иҫәп буйынса иң яҡшы һөҙөмтәләр йәшелсә үҫтереүсе Гөлнара Ямалеевала – 47,4 кг/кв.м, Флүзә Мөхәмәтйәновала – 47,3 кг/кв.м.
Совхоз продукцияһы һәм уңыштары хаҡында республиканан ситтә лә билдәле. Предприятие – “Алтын көҙ” бөтә Рәсәй конкурсының даими еңеүсеһе. 2009 йылда “Алексеевка” совхозы бер юлы дүрт алтын миҙал яуланы. 2006-2009 йылдар йомғаҡтары буйынса “Алексеевка” АГРО-300 рейтингыһында йәнә алдынғы йөҙ предприятие исемлегенә инде.


text:
Республиканың йәш журналистары «Саҡырыу — XXI быуат» Бөтә Рәсәй конкурсында ҡатнаша ала Фото: Олег Яровиков
Республиканың йәш журналистары «Саҡырыу — XXI быуат» Бөтә Рәсәй конкурсында ҡатнаша ала
Республиканың йәш журналистары «Саҡырыу — XXI быуат» Бөтә Рәсәй конкурсында ҡатнаша ала Фото: Олег Яровиков
ӨФӨ, 2015 йыл, 15 июнь. /«Башинформ» мәғлүмәт агентлығы, Әлим Фәйезов/.
Матбуғат һәм киң коммуникациялар буйынса федераль агентлыҡ һәм Халыҡ-ара матбуғат клубы «Саҡырыу — XXI быуат» XI Бөтә Рәсәй йәш журналистар конкурсын иғлан итә. Бәйге йәш журналистар (25 йәшкә тиклем) — киң мәғлүмәт саралары хеҙмәткәрҙәре, шулай уҡ штаттан тыш авторҙар араһында 2014 йылдың октябренән 2015 йылдың июленә тиклем донъя күргән мәҡәләләр буйынса ойошторола.
Эштәр «Саҡырыу – сәйәсәт һәм иҡтисад»; «Саҡырыу – Рәсәйҙә Әҙәбиәт йылы»; «Саҡырыу – Бөйөк Еңеүҙең 70 йыллығы: тарихи тәжрибә һәм хәҙерге заман»; «Саҡырыу – милләт-ара һәм конфессия-ара мөнәсәбәттәр» номинациялары буйынса ҡабул ителә.
Конкурстың беренсе туры (төбәк) – 15 авгусҡа, икенсеһе (федераль) 15 сентябргә тиклем дауам итә. Октябрь айында иң яҡшыларҙы бүләкләү тантанаһы буласаҡ.
Федераль жюри ҡарары буйынса 16 автор — конкурс еңеүселәре ойоштороусылар иҫәбенә Рәсәйҙең билдәле журналистары һәм журналистика өлкәһендәге эксперттар уҙғарған ижади семинарға һәм йомғаҡ яһау тантанаһына саҡырыла. Унда уларға Матбуғат һәм киң коммуникациялар буйынса федераль агентлыҡтың дипломдары, ҡиммәтле бүләктәр тапшырыласаҡ.
Конкурс тураһында положение, жюри составы һәм төбәк дирекциялары хаҡында мәғлүмәт Халыҡ-ара матбуғат клубы сайтының «Мөһим проекттар/ «Саҡырыу XXI быуат» конкурсы» бүлегендә бирелгән.


text:
Ринат Ғәфүров — Прагала спидвей буйынса ярыштарҙа икенсе
ӨФӨ, 2015 йыл, 23 сентябрь. /«Башинформ» мәғлүмәт агентлығы, Николай Ермоленко/.
Спидвей буйынса Рәсәй чемпионатында бронза миҙал яулаған Ринат Ғәфүров (Октябрьский) абруйлы халыҡ-ара ярыштарҙа — Прагала «Маркета» стадионында Лубош Томичек мемориалында икенсе урын алды. Һуңғы урауҙа ул поляк Пшемыслав Павлицкийҙан ғына ҡалышты, әммә өс «гран приға лайыҡ булыусыны» — дат Ники Педерсенды, чех Вацлав Миликты һәм немец Мартин Смолинскиҙы артта ҡалдырҙы.


text:
Өфө депутаттарының яңы регламенты булдырылды
Өфө ҡала Советының яңы регламенты булдырылды. Ул бөгөн ҡала депутаттары менән раҫланды.
Ҡала Советы рәйесе Евгений Семивеличенко билдәләүенсә, был документ депутаттар корпусы өсөн бик мөһим. Ул депутаттар, Совет президиумы һәм комиссияларҙың эш тәртибен билдәләй. Иң мөһиме – һайлаусылар менән эшләүгә аныҡлыҡ индерә. Был документты ҡабул иткәндән алып беренсе ултырышта раҫланған ваҡытлыса регламент үҙ көсөнән сыға.
Яңы регламентты Өфөнөң барлыҡ депутаттары ла хупламаны. 29 кешенең икәүһе уға ҡаршы тауыш бирҙе. Йәнә ике кеше тауыш биреүҙән баш тартты. Һөҙөмтәлә регламент күпселек тауыш менән ҡабул ителде. Ошо уҡ ултырышта депутаттар ҡала Советының даими комиссиялары хаҡында Положение раҫланы.
Депутаттар шулай уҡ ағымдағы йылға ҡала бюджеты тураһындағы ҡарарға үҙгәрештәр индерҙе. Был үҙгәрештәр нигеҙҙә граждандарҙы авария хәлендәге һәм иҫке йорттарҙан күсереү буйынса адреслы республика программаһын тормошҡа ашырыуға бәйле. Атап әйткәндә, һүҙ ҡала хакимиәтенең Капиталь төҙөлөш идаралығына 293 миллион һумдан ашыу күләмдә средстволар бүлеү кәрәклеге тураһында бара.


text:
Рөстәм Хәмитов Ҡытайҙың транспорт министры Ян Чуаньтан менән осрашты
ӨФӨ, 2015 йыл, 14 май. /«Башинформ» мәғлүмәт агентлығы/.
14 майҙа Республика йортонда Башҡортостан Башлығы Рөстәм Хәмитов Ҡытай Халыҡ Республикаһының транспорт министры Ян Чуаньтан менән осрашты, тип хәбәр иттеләр төбәк Башлығының матбуғат хеҙмәтенән.
Рөстәм Хәмитов Ҡытай Халыҡ Республикаһының транспорт министрын республика, Башҡортостандың сәнәғәт мөмкинлектәре менән таныштырҙы. Төбәк етәксеһе нефть сығарыу, нефть эшкәртеү, нефть химияһы һәм химия, ауыл хужалығы, автомобиль юлдарын яңыртыу, яңы юлдар төҙөү кеүек тармаҡтарҙың үҫешенә баҫым яһаны.
— Республикабыҙ биләмәһе аша «Көнбайыш Ҡытай — Европа» трассаһы үтәсәк. Ошо трассаның 300 саҡрым самаһы, эре федераль магистралдәр ҙә республикабыҙ аша үтә. Пассажирҙар ташыу буйынса беҙҙең аэропорт Рәсәйҙә һигеҙенсе-туғыҙынсы урынды биләй. Бөгөн һеҙҙең менән аэропорттың яңы халыҡ-ара терминалын асабыҙ, — тип билдәләне республика Башлығы.
Осрашыу барышында һуңғы йылдарҙа Башҡортостанда Ҡытай Халыҡ Республикаһы төбәктәре менән мөнәсәбәттәрҙең әүҙем үҫешеүе билдәләнде. Бер нисә килешеүгә ҡул ҡуйылған, инвестиция проекттары тормошҡа ашырыуға әҙерләнә. Рөстәм Хәмитов Ҡытайға тура һауа юлын булдырыу кәрәклеге хаҡында белдерҙе.
— ШОС һәм БРИКС саммиттарынан һуң Рәсәй, Ҡытай Халыҡ Республикаһы һәм Башҡортостан араһында төбәк-ара кимәлдәге бизнес уңышлы үҫешһен өсөн төбәк етәкселәре менән осрашыу үткәрергә ниәтләйбеҙ, — тип билдәләне Рөстәм Хәмитов.
Осрашыуҙың тулы стенограммаһы менән Башҡортостан Республикаһы Башлығының рәсми сайтында танышырға мөмкин.


text:
Галофиттар
Галофиттар (гр. hals — тоҙ һәм …фит) — татырлы тупраҡта үҫеүгә яраҡлашҡан үҫемлек.
Йөкмәткеһе
Бүленеше[үҙгәртергә | вики-тексты үҙгәртергә]
Галофиттар 3 төркөмгә бүленә:
- эвгалофит
- киногалофит
- гликогалофиттар.
Биологик яҙма[үҙгәртергә | вики-тексты үҙгәртергә]
Эвгалофиттар, йәки ысын галофиттар, күпселектә итләс япраҡлы һәм һабаҡлы, күҙәнәктәренең цитоплазмаһы юғары тоҙлолоҡҡа бирешмәй, татырлыҡтарҙа үҫә (татырлан, шведка һ.б.). Киногалофиттар махсус биҙҙәр ярҙамында артыҡ тоҙҙо япраҡ өҫтөнә бүлеп сығара, ҡоро далала үҫә (татыр үләне, франкения һ.б.). Гликогалофиттарҙың тамыр системаһы тоҙҙо насар үткәрә, тоҙлолоғо бик юғары кимәлдә булмаған тупраҡта (билсән, ланцет япраҡлы юл япрағы) йәки тоҙло тупраҡта үҫә (татыр әреме).[1].
Таралышы[үҙгәртергә | вики-тексты үҙгәртергә]
Галофиттар тупраҡ тоҙлолоғоноң биологик индикаторы булып тора. Мал аҙығы үҫемлектәре (мамығүлән, ҡайын еләге клеверы, Невский арпаһы һ.б.), һаҙ һарыгүҙе — дарыу үҫемлеге. БР-ҙың Ҡыҙыл китабына Г. үҫемлектәрҙең 20-гә яҡын һирәк төрө (һаҙ һарыгүҙе, каспий татыр үләне, керпексәле тоҡортаж, ыҫпай һуған, кершәнләнгән франкения һ.б.; реликттар — ятыусан бабасыр уты, һаҡаллы йәнтиана, тамырсалы һуған; эндемиктар — Крашенинников юл япрағы, Коржинский татлы тамыры) индерелгән.
Иҫкәрмәләр[үҙгәртергә | вики-тексты үҙгәртергә]
- ↑ Блинова К. Ф. и др. Ботанико-фармакогностический словарь: Справ. пособие / Под ред. К. Ф. Блиновой, Г. П. Яковлева — М.: Высш. шк., 1990. — Б. 42. — ISBN 5-06-000085-0.


text:
Виктор Гончаренко «Өфө» футбол клубының баш тренеры итеп тәғәйенләнде Фото: клубтың рәсми сайтынан
Виктор Гончаренко «Өфө» футбол клубының баш тренеры итеп тәғәйенләнде
Виктор Гончаренко «Өфө» футбол клубының баш тренеры итеп тәғәйенләнде Фото: клубтың рәсми сайтынан
ӨФӨ, 2016 йыл, 7 июнь. /«Башинформ» мәғлүмәт агентлығы, Дмитрий Слезин/.
Виктор Гончаренко «Өфө» футбол клубының баш тренеры вазифаһына тәғәйенләнде. Өфө клубының матбуғат хеҙмәте хәбәр итеүенсә, килешеү ике йылға иҫәпләнгән, уны артабан оҙайтыу мөмкинлеге бар.
Быға тиклем Белоруссия белгесе ЦСКА профессиональ футбол клубында баш тренер вазифаһын биләгән, команда 2015/2016 йылдар миҙгелендә Рәсәй чемпионатында алтын миҙал яулаған.
Баш тренер сифатында БАТЭ (Борисов, Белоруссия), «Кубань» (Краснодар) һәм «Урал» (Екатеринбург) командалары менән эшләгән.
18 июндә, ҡыҫҡа ваҡытлы ялдан һуң, Өфө командаһын яңы баш тренер менән таныштырыу була.


text:
Белоретта «Йәштәр наркотиктарға ҡаршы!» акцияһы үттеФото: Ольга Колесникова
Белоретта «Йәштәр наркотиктарға ҡаршы!» акцияһы үтте
Белоретта «Йәштәр наркотиктарға ҡаршы!» акцияһы үттеФото: Ольга Колесникова
Шаршамбы, 29 майҙа, Белорет ҡалаһында Халыҡ-ара наркоманияға һәм наркобизнесҡа ҡаршы көрәш көнөнә арналған «Йәштәр наркотиктарға ҡаршы!» акцияһы үтте. Ойоштороусылар булып Йәштәр ял үҙәге һәм РФ Наркотиктар әйләнешенә контроль буйынса федераль хеҙмәттең Башҡортостан буйынса идаралығының Белорет район-ара бүлексәһе менән берлектә Белорет районы хакимиәтенең йәштәр сәйәсәте һәм спорт бүлеге сығыш яһаны.
Металлургтар майҙанында үткән сарала ике йөҙҙән ашыу студент ҡатнашты. Акция барышында йәштәр алдында Республика СПИД-ҡа ҡаршы көрәш үҙәгенең Белорет район-ара филиалы, Белорет үҙәк район клиник дауаханаһы, РФ Наркотиктар әйләнешенә контроль буйынса федераль хеҙмәттең Башҡортостан буйынса идаралығының Белорет район-ара бүлексәһе вәкилдәре сығыш яһаны. Сарала шулай уҡ уҡыу йорттарының, Йәштәр ял үҙәгенең ижад коллективтары, ҡаланың спорт секцияларында шөғөлләнеүселәр үҙҙәренең сағыу концерт номерҙарын тәҡдим итте.
Акция йәштәр араһында наркомания, алкоголизм, тәмәке тартыуҙы иҫкәртеү, йәштәрҙә әүҙем тормош позицияһын тәрбиәләү, сәләмәт йәшәү рәүешен пропагандалау маҡсатында һәм «Башҡортостан – именлек территорияһы» проекты сиктәрендә ойошторолдо, тип хәбәр итте Белорет районының мәғлүмәт-аналитика бүлеге баш белгесе Ольга Колесникова.


text:
Әбйәлил районында балалар сәләмәтләндереү кампанияһы старт алды
Әбйәлил районының Ҡолоҡас ауылы янында урынлашҡан «Ирәндек» сәләмәтләндереү лагерында 4 июндә тәүге смена эшләй башланы. Күп балалы, патронат һәм опекун ғаиләләрҙән, шулай уҡ муниципаль учреждениелар хеҙмәткәрҙәре ғаиләләренән 150 бала Ҡыҙыл йылғаһы буйында ял итәсәк, тип хәбәр иттеләр район хакимиәтенең мәғлүмәт-аналитика бүлегенән.
Саф һауа, төрлө күңел асыу саралары, йылғала һыу инеү, походтарға йөрөү һәм файҙалы туҡланыу балаларҙың һаулығын нығытыуға булышлыҡ итәсәк. Йәй дауамында лагерҙа йәнә өс смена ойоштороласаҡ. Йәмғеһе 600 бала сәләмтлеген нығытасаҡ.
Шулай уҡ 1 июндән район мәктәптәрендә көндөҙгө лагерҙар эшләй башланы, уларҙа 1849 уҡыусы шөғөлләнә.


text:
Башҡортостанда Дума мандаттарына 92 кандидат көрәшә
Башҡортостанда Дума мандаттарына әлеге һайлау марафонында ҡатнашыусы барлыҡ сәйәси партияларҙан 92 кандидат көрәшә. Өфөлә территориаль һайлау комиссияһы рәйестәре кәңәшмәһендә Башҡортостан Республикаһы Үҙәк һайлау комиссияһы рәйесе Хәйҙәр Вәлиев хәбәр итеүенсә, уларҙың 88-е Дәүләт Думаһы депутаттарын һайлауҙа тәүгә ҡатнаша, дүртәүһе – ғәмәлдәге Дума депутаттары. 67 кандидат – Башҡортостанда тыуған һәм әлеге ваҡытта республикала йәшәй. 80 кандидат юғары белемгә эйә. Дәүләт Думаһына депутатлыҡҡа кандидаттарҙың туғыҙы – 60 йәштән олораҡ, 13-ө — 30-ҙан йәшерәк. Дума мандаттарына дәғүә итеүселәр араһында көслө зат вәкилдәре өҫтөнлөк итә, 92 кандидаттан 12-һе – ҡатын-ҡыҙ.


text:
«Башҡортостан» киностудияһының анимациялы фильмы Францияла үтәсәк фестивалдә ҡатнаша
ӨФӨ, 2015 йыл, 10 сентябрь. /«Башинформ» мәғлүмәт агентлығы, Ләйлә Аралбаева/.
Режиссер Рим Шәрәфетдиновтың «Башҡортостан» киностудияһында төшөрөлгән «Хәйерлегә булһын!» анимациялы фильмы «Feel Russia» Рәсәй мәҙәниәте фестивалендә ҡатнаша. Сараны 10-11 октябрҙә Лион ҡалаһында (Франция) Рәсәйҙең Мәҙәниәт министрлығы ойоштора. Фестиваль сит ил тамашасыһын Рәсәйҙең мәҙәниәт һәм сәнғәт өлкәһендәге төп йүнәлештәр, ҡаҙаныштар һәм яңылыҡтар менән таныштыра.
«Хәйерлегә булһын!» фильмы ике һунарсының мажаралары тураһында бәйән итә. Режиссер ошо фильмы өсөн «Икар» Беренсе Милли анимация премияһының «Аниматор» номинацияһында наградаға лайыҡ булды. 5 сентябрҙән 11-нә тиклем «Хәйерлегә булһын!» кинотаҫмаһы Ҡазанда үтәсәк XI Халыҡ-ара мосолман киноһы фестивалендә ҡатнаша, тип хәбәр иттеләр «Башҡортостан» киностудияһының матбуғат хеҙмәтендә.


text:
Профсоюздар федерацияһы балалар өсөн байрам ойоштора
Бөгөн, 1 июндә, Башҡортостан Республикаһы Профсоюздар федерацияһы Өфөнөң Ленин районы хакимиәте һәм «Алые паруса» йәштәр-үҫмерҙәр клубтары берләшмәһе ҡатнашлығында Профсоюздар йорто алдындағы майҙанда «Профсоюздар — балаларға» традицион байрамын үткәрә. Ул Халыҡ-ара балаларҙы яҡлау көнөнә арнала.
Байрамда балалар әүҙем уйындарҙа ҡатнаша, асфальтта балалар һүрәттәре конкурсында үҙ оҫталыҡтарын күрһәтә аласаҡ.
Ошонда уҡ йыл һайын үткәрелгән «Беренсе май. Хеҙмәтсәндәр. Профсоюздар» профсоюз республика балалар һүрәттәре конкурсы еңеүселәрен наградлау тантанаһы үтәсәк, быйыл ул Бөйөк Ватан һуғышында Еңеүҙең 65 йыллығына арнала.


text:
Силәбе делегацияһы Башҡортостандағы экологик контроль системаһы менән танышты
ӨФӨ, 2015 йыл, 20 март. /«Башинформ» мәғлүмәт агентлығы, Эльвира Латипова, Артур Басиров/.
Силәбе өлкәһе губернаторы Борис Дубровский етәкселегендәге делегация Башҡортостан Экология министрлығының Дәүләт аналитик контроль идаралығында булды. Ҡунаҡтар Дәүләт аналитик контроль идаралығының экологик контроль күсмә лабораторияһын ҡараны һәм «Башнефть» компанияһының атмосфера һауаһын бысратыуҙы контролдә тотоу станцияһының эш принциптары менән танышты.
— Яҡшы тәьҫораттар алдыҡ, сөнки Башҡортостан был йүнәлештә алға киткән, — тине Силәбе өлкәһе губернаторы урынбаҫары Олег Климов.
Уның һүҙҙәренсә, Силәбе белгестәренең дә ошоға оҡшаш объекттар төҙөү буйынса пландары бар, хәҙер шундай ҡорамалдар һатып алыу өсөн аҡса бүленде. Башҡортостандың тәжрибәһе Силәбе өлкәһендә лә ҡулланыласаҡ, ул төбәк сәнәғәтенә, металлургия тармағына йүнәлтеләсәк.
Дәүләт аналитик контроль идаралығы — эксперттар ойошмаһы, тирә-яҡ мөхиттең сифатын көйләү өсөн кәрәкле мәғлүмәт алыуҙы тәьмин итә. Белгестәр заманса ҡорамалдар ярҙамында тәбиғи мөхиттәге, сәнәғәт ҡалдыҡтарындағы химик берләшмәләрҙе һәм токсик матдәләрҙе асыҡларға һәләтле.
Башҡортостандың Экология министрлығы мәғлүмәттәре буйынса, экологик лабораторияларҙың ике йыл эшләү осоронда төбәктә тирә-яҡ мөхитте бысратыусы матдәләрҙең норманан сығыу осрағы бер тапҡыр ҙа теркәлмәгән.